
PREFACO 


La nomo “Partaka” es bone konocata en Idia. Pri la homo 
dop la nomo me ja skribis detaloze en la prefaco di altra verko 
da lu.' Lore ed ibe me dicis preske omno savebla e savinda pri 
nia prizata skriptero e mea fidel amiko. 

De lore preske nulo nova saveskis pri lua ankore kelke 
misterioza personaleso, quankam dume sat multa Idisti havis 
l’okaziono parolar kun il lor la semanal Ido-videokonferi, qui 
eventas reguloze ja de pos mayo 2020. Tamen, por literatur- 
amanti, la homo dil plumo es lo maxim importanta ed 
atencinda. Lo deduktebla (pri lua personaleso) tra la pagini 
lektata e juata es plu informoza e delektiva kam sika informi 
biografial... 

Nu, pos tanta verki diversa-jenra da lu, semblas a me ke 
mankis kompiluro quala ica quan la lekteri nun havas avan la 
okuli. Kompiluro qua montras Partaka en lua elemento: 
voyajanta, konoceskanta nova homi e peizaji, adaptanta su a li, 


desintrinkanta su de situacioni kelka-foye embarasiva e 


! “Introdukto”. En: Voci Valenciana. Quar poemi tradukita da 
Partaka. Poemi da J. Rois de Corella, Teodor Llorente e Partaka. 
Bilingua edituro ilustrita. Detaloza introdukto da Goncalo Neves. 
Espinho: Editerio Sudo 2019. 55 p. [p. 4-32] (pdf-edituro) 
https://archive.org/details/voci valenciana 


komplikata, e aganta lo sempre kun subtil humuro e delicioza 
ironio. 

La 56 anekdoti, sive kurta, sive longeta, qui konstitucas ica 
kolekturo, naracas real epizodi di lua vivo. Ofte pri voyaji, ma 
ne nur. Mem simpla vizito en medikal kliniko o spekto di ne- 
importanta televizion-programo suficas por krear texto 
surpriziva, qua kaptas l’atenco dal lektero ed igas lu sequar la 
naraco senhalte til la fino, por saveskar a quo abutos nova 
peripecio di Partaka. La verko, pluse, es tre adequata al 
moderna tempi, en qui preske omna homi hastas adhike ed 
adibe quale friskanta formiki. On ya povas lektar singla 
epizodo dum kurta pauzo, quiete e tranquile, nam olta 
dependas nek del antea nek del nexta, quo es tre komoda. 

Singla anekdoto revizesis dal autoro e da me ipsa adminime 
du-foye. Dum ta revizado Partaka konfirmesis kom homo tre 
perfektigema e stilo-polisema. Anke me es tal, quo igis la 
procedo tre instruktiva e sam-tempe amuzanta. Quale en antea 
verki, Partaka uzas vorti ed expresuri fresha, por krear specal 
efekti e por kontentigar sua kreemeso (videz la glosario). Tamen 
la stilo es klasika, tre pura ed agreabla. Yes, kara lektero, tu 


havas tota perlo avan la okuli. Nun juez e divulgez ol! 


Goncalo Neves 


ME PRI ME 


Se on demandus de me parolar koncize pri me ipsa kom 
Ido-skriptero, me maxim volunte dicus, ke me deskovris plura 
traiti komuna e grava en mea verki: 

Unesme, me ne povas agar quale ordinara skripteri, qui 
kapablesas laborar private dum semani, monati o mem yari, 
ante finisar lia verki e prizentar oli al publiko. Tote kontree: 
kande me havas irga novajo, me bezonas quik publikigar ol e 
diskonocigar ol, yen pro quo mea tota verkaro, ed original e 
tradukita, unesme prizentesis pokope, sendajope, en nia publika 
Ido-forumi, e nur pose, omna parti kolektesis e juntesis til 
divenar integra libro, sive papera, sive “pdf ”-a. 

Duesme, la homi, qui aparas en mea Ido-verki original, esas 
prefere real e konocata: li ya existas od existis. 

E triesme, yen ke me ipsa aparas ed esas protagonisto en 
mea original Ido-literaturo tilnuna. To esas tote ne-evitebla en 
mea hika verko, nam ol koncernas personal anekdotaro, ma ank 
en “Habemus LIA” ed “Evangelio segun Partakael”, yen ke me 
esas precipua protagonisto e ludas grava rolo. 


Yen omno. Lo bona, se konciza, duople bona, ka ne? 


PARTAKA 


ESAR IMAGINANTA... APUDMARE 


Olim, dum konversado kun lora kompano di me, ilqua 
reputesis pro sua evidenta grosiereso, semblis а me 
deskovreskar ke, dop ilua aparant absurdaji, celesas ul-grada 
veraji, quin on devas agnoskar. Yen nia olima interparolado, 
quan me ne ja obliviabas: 

“Ka Miquel...?”, Jaume dicis pri altra kompano di ni. “Ne 
parolez a me pri lu! Quante pezoza e tedanta persono Miquel 
esas! Ni videz: ube trovesas la maxim granda profundajo 
maral?” 

“Che Mariani, en Pacifika Oceano: la fosato di Mariani es 
profunda per 11.000 metri”, me respondis. 

“Oke!”, Jaume duris. “Do, on sizas Miquel ye l” kolo, on 
faligas il sur la surfaco dil fosato di Mariani e... PLOF!, apen 
un sekundo pose, il certe atingas fundo.” 

“Kontree, me imaginas Enric”, Jaume adjuntis pri altra 
kompano, “esar feroce natanta cirkum enorma e terorigita 
sharko blanka.” 

Ho!, me pensis: un-latere, maxim pezoza e tedanta 
kompano, ed altra-latere, kompano maxim atakema. Tamen, e 
malgre omno, me riskis: 


“Ka tu anke imaginas ulo pri me, Jaume?” 


“Ho, yes!”, 1l quik respondis. “Me imaginas tu esar quiete 
marchanta, e sam-tempe fumanta, sur la fundo dil maro... Plu 
tarde, tu emersas del maro fumante. Tua vestaro, kompreneble, 
nule humidigesis... To eventas proxim plajo, ube l” publiko, 
dum regardar tala ceno ne-kredebla, montras granda astoneso... 
E tu salutas la publiko tale: “Quo eventas? Me esas Partaka.” 

“E quon tu imaginas pri me?”, Jaume questionis. 

E me, sincere, respondis “Nulo”, nam nulon ya me 
imaginabis pri lu. Tamen, me perfekte povabus respondar: 


“Me imaginas tu esar imaginanta... apudmare.” 

KA FOXO? NULA PROBLEMO! 


Kar amiki aventurema: 

Ka vi savas quale agar koram foxo ne-amansita? Yen to 
quo eventis a me (kun mea spozino) en certena vilajeto: 

Dum la krepuskulo, ni marchante arivis che izolita ermiteyo 
lokizita apud foresto. Subite, distante per tri metri dextre di 
mea dorso, men preterpasis bestio, quan me quik rikonocis, 
malgre ke me nul-tempe vidabis un de li, ecepte televizione e, 
forsan, en zoo-parko. 

“Atencez, foxo!”, me klamis ecitit a mea spozo, qua esis 
marchanta kelke avan me. 

“Ka foxo?”, el questionis astonita dum regardar la hundatra 
bestio qua, ta-instante, esis pasanta tre proxim el. 

“Ho, yes! Atencez lua kaudo!”, me adjuntis konvinkoze. 

E me, qua esas ya nule rurana, sed absolute urbana, 
komencis advokar la foxo per mea labii, quale on advokas 
hundo, por ke lu venez a me... Me sentis, e bone perceptis, la 
hezito dil foxo, qua mem avancis per plura pazi meadirecione, 
ma qua fine rezolvis haltar, quale se lu pensabus: “Ho, me ya 
esas foxo extraverta, ma ta kerlo traktas me quale hundo 
amansita.” 


Lore, mea spozo klamis: 

“Ne plus advokez la foxo, nam me timas, ke lu venos 
adhike e mordos ni!” 

“Ka mordar ni? Ka tu advere ne sentas, ke omno hike 
harmonias?”, me dicis. 

E la foxo, qua povabus celar su de ni, ma qua, vicee, 
decidabis montrar a ni sua bela kaudo, duris pazar adhike ed 
adibe, dum kelka minuti, ma omna-tempe avan nia surprizita 
ed emocigita okuli. 


Ka foxo? Nula problemo! 

STRANJA PAROLI EKIRAS MEA BOKO 


Quankam me certe naskis oficale en Valencia, chefurbo di 
Valencia-lando, me sempre timis esar vera exterterano. 
Voluntez atencar lo yena! 

Vi omna, supozeble, experiencis to quo eventas, kande ni 
tenas ulo e ta ulo fugas acidentale de nia manui... Yen ke, se 
posibla, ni probas chasar tal objekto, mem per du o tri quika e 
rapida movi, ante ke ol tervenos, ka ne? Kelka-foye ni sucesas 
e kelka-foye ne, ma ni ya kustumas reaktar tale. 

E nun, me questionas vi: 

Quon vi dicas dum ke produktesas la chasado? Ka nulo? 
Kad “aye!”? Kad ula parolacho? Kad ulo altra? 

Multa yari ante nun, me deskovris kun surprizo, ke, dum ke 
eventis tal fenomeno, stranja paroli esis ekiranta mea boko; ed 
omna-tempe la sama paroli... 

Kande tandem me rezolvis naracar omno a mea spozino, 
yen ke, ye mea astoneso, me esis tote ne-kapabla riproduktar la 
stranja paroli, quin me tante ofte dicabis. Me do mustis vartar 
til ke, pos du o tri plusa okazioni, me sucesis lernar l'exakta 
paroli ekirinta mea boko. E lore, me fine povis transmisar oli a 


mea spozino... 

Tamen, e maxim stranje, kande l” fenomeno repetesis, me 
konstatis, mem kun plu grand astoneso, ke ta misterioza paroli 
ne plus ekiras mea boko; e lore, me mustis vartar dum du o tri 
plusa okazioni til ke, tote spontane, olti retrovenis. 

Ka vi prizus saveskar mea stranja paroli exterterana? Yen 
oli, unesme, tal qual me imaginas oli esar skribita, e pose, 


Idigita, por kelke pluklarigar la pronunco: 


Yetz kApana hotz, Yetz kapa nahOtz o Yetz kapa па hotz. 
(Yec kapa-na hoc, Yec kapa nahOc o Yec kapa na hoc) 


E nun, kara samplanetani (?), voluntez respondar a me: 
Ka ta misterioza paroli memorigas da vi, ul-maniere, ula 
linguo vivanta o mortinta? Se yes: quon mea stranja paroli 


povus signifikar? Se no: de ube venas a mea kapo tal rarajo? 


PERTEKO 


(Valenciano de Saturno :-) 

KA KATRINA CITRONEK? 


Yen ke, ye multa yari ante nun, dum mea fresha adoleco, 
me kustumis irar ensemble kun plur amiki, precipue saturdie e 
sundie. Me profitez por dicar, ke me nul-tempe prizis la grupi, 
generale, e ke me preske sempre preferis agar sole o due kam 
grupe, ma to ya esas altra temo, qua nun advere nule 
koncernesas. 

Nu, to, quon me quik raportos, eventis adminime quar-foye, 
kande, dum diferanta seman-fini, ni eniris diversa drinkerii, e 
me sempre probis komendar e gustar certena drinkajo, qua, 
malgre ofta reklameso, mem televizione... 

“Me volas Katrina citronek.” 

“Me regretas lo, ma ni havas nur Katrina oranjek.” 

“Oke, do Katrina oranjek por me.” 

E tale, pasable, omna-foye ed omna-loke: 

“Ka vi havas Katrina citronek?" 

“Ho, no! Ma ni havas Katrina oranjek.” 

“Bone, do Katrina oranjek por me.” 

Tamen, arivis la dio, kande tandem me sucesis, e yen 
exakte lo eventinta, quo sincere surprizis mem me ipsa e 
subridigis e ridigis mea amiki e anke la yuna servisto: 


“Ka vi havas Katrina citronek?”, me ankor-foye probis. 

“Ho, yes!”, la servisto respondis. 
“Oke, do Katrina oranjek por me”, me quik komendis. 
E, maxim evidente, li havis anke Katrina oranjek. 


Nedicinde! 

OLIM EN MEDIKAL ACEPTEYO 


Olim, me subisis, dum plura monati, anxio-morbo e 
depreseso. Me nul-tempe experiencabis ulo simila e ne plus 
experiencis lo. Segun me, mea lora maladeso esis ne natural, 
sed produktita per la medikamento, quan mediko preskriptis a 
me por remediar ulo. Tamen, to ya esas altra historio, ve! 

Lore, me kustumis glutar nula medikamenti, ne mem 
aspirini; ed altra-latere, me ne nur ne kustumas proximeskar a 
ne-konocati por babilar, sed mem respondas nur koncize, 
quankam afable, kande ne-konocati probas babilar kun me. Do, 
atencez ulo, quon me nul-kaze agabus, se me ne esabus sub la 
efekto da supozeble euforiiganta medikamenti, quin me esis 
glutanta por kombatar kontre mea anxio-morbo e depreseso: 

Yen ke, pos kurta vizito en medikal kontoro, me esis 
ekironta, kande me vidis en l’acepteyo, apud la pordo duktant a 
la strado, plura personi sidanta sur plura stuli... Un ek ta homi 
esis 30-yara negrulo, “kuya vizajo esis partale karezata dal 
suno, qua esis eniranta tra la pordo ekireya... 

E yen ke me haltis avan la tre serioza negro e questionis lu, 
maxim simpatioze, e ca-kaze per la hispana: 


* Qué, tomando el sol?" (Ka tu sunizanta tu?) 

Me obtenis nura gruno unsilaba kom respondo, ma mea 
euforio esis tante granda, ke me duris subridar admaxime, tote 
ne-senkurajigebla e tote ne-shanceligebla, kande me adjuntis, 
itere kun enorma simpatio ed audaco, dum frapetar amikale 
ilua shultro per mea dextra manuo: 

“Te vas a poner moreno” (Tu ya bruneskos) 


E me adiris la strado, ube l” suno juis me. 

HUNDARO DI PURI (INDIA) 


Yen ke, dum mea olima sejorno tri-dia en l'urbo Puri, qua 
jacas an la litoro estala di India, e qua, se me juste memoras, 
konsideresas kom un ek la ok urbi sakra di ca enorma lando... 

Me esis marchanta del treno-staciono, survoye a mea mikra 
e maxim chipa albergo an la litoro ipsa, kande, dum trairar 
sorto di granda placo ne-asfaltizita e prizentanta homi same 
marchanta omna-direcione, me observis ulo nule stranja ibe: 
yen ke pasable normal hundo jacas meze dil voyo, tote quieta e 
senmova, dum ke, segun semblo, lu esas repozanta e mem 
dormeskanta... 

Yen ke, quale skribite, esis amaso de homi ped-iranta 
omna-sinse e, kompreneble, anke dure preteriranta la kushita 
hundo, qua esis duriganta sua tranquila siesto, sen jenesar mem 
da ti, qui sencese esis pasanta bruisoze apud lu. Omno sat 
normal. 

Kad omno sat normal? Kande me jus parpreteriris lu dop 
lua senmova dorso, la hundo, quaze pikita per agulo, quik 
staceskis e komencis aboyadar a me kun atitudo maxim rara. 

Ma pro quo a me!? Me tote certesas, ke me nule tushis lu 
dum preterirar lu. Do, quo eventis? Quoniam la hundo ne povis 


vidar me, e me ne tushis lu (e pluse esis bruiso de pazi omna- 

loke), me mustis konjektar, ke lu povis ofensesar da me nur 
pernaze. Ho, me ne likas oleo (hispana slangajo: me ne esas 
geyo), ma quo eventas hike? Ka forsan me esas la diablo ipsa e 
me likas sulfo? 

Ye 1º morga dio, altra-kloke, ma sama-loke, do en tal 
enorma placo plenigita per bruisoza personi, me komencis 
audar akuta e maxim stranja aboyuri venanta de hundeto 
distanta, adminime, per 20 o 25 metri. E me ne povis kredar 
quon me vidis: ta hundo esis certe regardanta ME ed aboyadant 
a ME! Pluse, lu semblis absolute pavorigita dum kelke regardar 
me, quik abasar la kapo ed aboyar, retromarchar, rotacar, itere 
regardetar me ed itere akute aboyar, e retromarchar, e rotacar e 
mem celar su. 

Ho! Ca-foye esis a me tote klara, ke l” hundeto nule povis 
flarar mea sulfo, nam, segun semblo, lu pavorigesis da ulo 
stranja quon lu esis vidanta che me. Ма qua raraĵon lu vidis? 
Ka mea blanka pelo? Ka mea ocidental vestaro? Ton me 
sincere nule kredas... 

Kad es posibla ke lu vidus enorma ed stranja aureolo 
cirkum mea korpo? Forsan. Se yes, to povus anke explikar la 
reakto dal unesma hundo, qua same povus vidir la rarajo, kande 
me preteriris lu... 

E plu tarde nokteskis e, lor atingar la plajo survoye a mea 
albergo... “GUAU! GUAU!”. Ho, no! Yen plusa hundo! 

Tamen, nulo stranja eventis ita-foye, nam lu simple aboyis 
quale l hundaro kustumas aboyar koram ne-konocati. Nula 
problemo! 


Yen la difero. Yen la granda, l'enorma difero, ka ne? 

KA GROSIERA REKLAMO SEXUAL? 


Yen sat kurta e preske senimporta anekdoteto, quan me, 
tamen, nule povas nek deziras retrotirar ek mea memoruyo: 

Dum ke mea kara spozino e me esis kune sidanta sur 
komfortoza sofao, heme, avan funcionanta TV-aparato, qua 
lore montris la kontenajo dil fako “Tele-texto” (TV-texto), 
quan el selektabis por informar su pri l” dio-filmaro od ulo 
simila, me audis el dicar laute e hispane: 

“Si follamos, le devolvemos el dinero.” 

(Se ni futuos, ni retrodonos a vu la pekunio.) 

Segun semblo, mea spozino lektabis certena reklamo 
aparanta che l” TV-texto e, tote perplexigita, questionis me: 

“Ma... quon ta reklamo signifikas? Me nule intelektas ol! 
Quon on anuncas ibe? Ka tu intelektas ol?” 

E me, quaze retroveninta adsur la planeto Tero, respondis: 

“Ka grosiera reklamo sexual ibe, karino? Ube tu lektis ol?” 

E уев.., yen Ке me serchis e quik trovis e lektis la 
mencionita reklamo, “kuya texto esis vicee la sequanta: 

*** Si fallamos, le devolvemos el dinero. 555 

(Se ni falios, ni retrodonos a vu la pekunio.) 

Ol esis anunco da grava firmo, qua esis ofranta sua servi 


konsistanta en retrotirar amendi, e qua esis grantanta al posibla 

klienti rekuperar lia pekunio, kaze ke ici fine mustus pagar 


amendo: “Se ni falios, ni retrodonos a vu la pekunio.” 

MEA NOMO ARABIZITA 


Sat multa yari ante nun, dum vizitar Egiptia, me ne ja esis 
koncianta, ke arabi ne povas juste pronuncar nia litero P (ol ne 
aparas en lia alfabeto). 

Lore, dum babilar kun tre simpatioz arabulo, eventis la yena 
dialogo: 

“Quale tu nomesas?”, il questionis. 

“Me nomesas Partaka.” 

“Ah, Bartaqa...”, il dicis subridanta. 

“Ne Bartaqa, sed Partaka”, me korektigis. 

“Ah, ya!, Bartaka, Bartaka...”, il repetis. 

“PAR TA KA, kun P di Paris”, me insistis. 

“Ya, ya..., Baris...”, 1l duris. 

Lore, me kredis trovir la maxim lumifant ideo por ke il, 
arabo, tandem komprenez e pronuncez juste mea nomo: 
“PAR TA KA, kun P di PA-LES-TI-NA.” 


“Ah, ya!, Balestina...”, 1l klamis, dum durar subridar. 


Maxim kordiale..., 
PARTAKA 
(Ah, ya! Bartaka, Bartaka :-) 

EGIPTIAN BANANO 


Kad ulo plusa pri Egiptia? Yen: 

Dum mea 28-dia voyajo tra la lando dil faraoni, e precipue 
inter l'urbi Luxor ed Aswan, ad-sude, me recevis da plura pueri 
e fresh adulti la yena questiono, ma per l'angla: 

“Ka vu prizas egiptian banano?” 

“Kad egiptian banano?”, me dicis ye l'unesma foyo. 

“Ho, yes, egiptian cock (peniso)!”, on klarigis a me. 

“No, danko!”, me respondis afable, dum durar mea voyo. 

Tamen, esis puero, admaxime 15-yara, tre vivaca e, segun 
semblo, sat experiencoza, kun qua me pasis kelka hori ek mea 
tempo, pro ke il, komence, montris a me sua intereso pri amaso 
de kozi, ecepte sexuo... 

Ni mem inter-renkontris plura-foye ye l” sama dio... 

Til ke, ye un ek ta foyi, subite e kun granda simpatio, il 
komencis dicar a me” omno quon il esis pensanta e deziranta 
facar kun me ye nivelo sexual: il ya sparis nula detalo, lor 
explikar quanta plezuron il produktos che me... 

Kande, pos mea afabla refuzo e ri-refuzo, il fine semblis 
komprenar, ke nulon tal il facos kun me, il rezigneskis ed itere 
surprizis me per la sequanta nova ofrajo: 


“Oke! Oke! Me ne futuos tu; tu futuez me!, ka?” 

“Ka tu ne ja komprenis?”, me respondis. “Me nule prizas 
viri, sed mulieri, por sexuagar.” 

Kande 11 parkonvinkesis da me relate la ne-utileso insistar 
pri sua sexual ofraji, yen ilua maxim astoniganta, ilua lasta ed 
ultima, plusa komento: 

“Ho! Quante me regretas, ke mea amikulo Hassan 
maladeskis nun-tempe! Kaze ke Hassan esus hike, koram tu, tu 
ya nule sucesus refuzar il...” 

“Kad il es tre bela?”, me questionis. 

“Yes, il es belega e tote ne-rezistebla”, la puero dicis. 

Desfortunoze, me ne havis la chanco konoceskar Hassan... 
Ka se me konoceskabus il, me “konoceskabus” 11? 


Ma quon NI facis a ta pueri? Ka nulo altra en lia kapi? 

AVINO KUN BEBEO 


Barcelona... Somero... Posdimezo... Varmeso... 

Me marchas survoye a mea hemo... 

Me vidas, surstrade, siorino shovanta, e milde duktanta sur 
la trotuaro, tipal bebeo-transportilo... 

El marchas avan me, distante per kelka metri, e, dum ke me 
komencas proximeskar ad el, me observas el... 

El ne povas esar matro dil bebeo, sed forsan avino... 

El aspektas esar 60- til 65-yara siorino; tamen, el aspektas 
kom vivaca e vigoroza muliero, havanta grosa e ferma gambi e 
brakii. Nul remarkebla oldesko... 

De pos ica punto, voluntez lektar l’Ido-tradukuri nur por 
komprenar (se necesa), ma plez atencar, precipue, l’original 
versiono por KOMPRENAR... 

Ankor distante per plura metri de elua dorso, me PENSAS 
per exakta vorti: “Mira, una senyora FRESCA!” (Regardez! 
Yen vigoroza siorino!) 

Pose, dum ke me preterpasas el, me salutas el, PER 
PENSO, maxim afable e simpatioze: “Hola, donya FRESQUI!” 
(Hola, siorino vigoroza!)... 

E jus pos devancar el, me AUDAS elua voco, qua dicas 


hispane (sempre per exakta vorti): 

“¿Tienes FRESQUITO, cariño?” (Ka tu sentas koldeteso, 
mea karo?)... 

Ton audinte, me turnetas astonate mea kapo, ed observas 
okul-angule, ke ta muliero shirmeskas la tenerega bebeo 
jacanta en lua vehileto... 

Ka sorto di telepatio? 


Ho, yes! Somero... Posdimezo... Varmeso... 

KATALUNI E POLONI 


Forsan, vi ne ja saveskis, ke la kataluni nomizesas 
“polacos” (poloni), adminime da lia vicini, l'aragonani, qui, 
segun mea konjekto, inventis tal surprizanta surnomizo. Me 
nule kredas, ke to relatas la fakto, ke amba populi, olta di 
Katalunia ed olta di Polonia, veneracas Nigra Virgino: elta di 
Montserrat ed elta di Czestochowa rispektive. Supozeble, la 
nuna aragonani, qui expresas su precipue per la kastiliana, 
dicas tale por referar al fakto, ke lia “stranja vicini” parolas 
linguo “tre stranja e ne-komprenebla”... 

Nu, yen ke, sat multa yari ante nun, vehante per automobilo 
tra Aragon, ni astoneskis kande, dum enirar Katalunia, ni 
perfekte povis vidar e lektar to quon onu skribabis, katalun- 


lingue, che la tre granda e verda plako inter-regional ipsa: 


*** BENVINGUTS A POLONIA! *** 
(BONVENEZ ADEN POLONIA!) 


Nur detaleto: 
Forsan, oportabus forpozar tal astoniva bonveno per kelka 
kilometri, nam, anke nia kara vicini, l’aragonani, expresas su 


omna-die per “ta stranja linguo”... 

Fakte, alonge l’estala parto di Aragon, anke parolesas la 
kataluna ( o “la polona”, segun-vole :-) 


Do, kataluni ed aragonani, sam-grada poloniani. 

DUM LEKTAR ED AUDAR SAM-TEMPE 


Existas maxim surprizanta fenomeno, quan me kustumas 
experiencar, preske sempre, dum ke me lektas e sam-tempe 
audas funcionanta radio- o TV-aparato... Pos apen kelka minuti 
di deslauta lektado, me lektas ed audas, sam-instante, certena 
VOrti... 

Ul-foye, tal vorti esas exakta ed absolute simultana... 

Altra-foye, nur preske exakta, oli diferas en la tempo per 
apen du o tri sekundi, admaxime... 

Ta fenomeno nule relatas maxim komuna vorti, nome 
prepozicioni, konjuncioni, pronomi, edc. (omna-kaze, ton me 
ne kustumas atencar ), sed irga vorto existanta, quan on povas 
imaginar... 

Lasta-tempe, me povis remarkar, ke 1º fakto produktesas ne 
nur dum ke me lektas, sed anke dum ke me parolas, e mem 
dum ke me pensas... 

Ta shokanta fenomeno eventabas a me ja multa-foye... 

Voluntez atencar, kom simpla exemplo, un ek ta kazi: 

Me esis spektanta filmo televizional, ma me balde sentis, ke 


ol esos nule interesiva, e do me rezolvis lektar jurnalo... 

Kustumale, me havas nul aparta deziro od intereso regardar 
reklamaji ofranta sexuo; tamen, ta-die, pro simpla kuriozeso, 
me komencis lektar longa listo ek oli... 

Pos kelka minuti, precize kande mea fingro esis tushanta 
l’unesma vorto di un ek ta reklamaji, mea cerebro recevis olca 
quaze stereofonale, nam, absolute sam-tempe, tal vorton me 
audis che l” filmo televizional... 


Yen la vorto quan me lektis ed audis tote sam-tempe: 


жж Wendy жж 


Kad ша expliko racionoza? Me пше kredas pri hazardo. 

TENISALA STERNUTO 


Esas vicino di me (mez-evanta vicinino, me konjektas), qua 
sternutas pasable ofte e violentozege... 

Lua sternuti esas maxim audebla ed spektaklatra, se on 
trovesas en la koqueyo di mea domo... 

Ma tante forta li esas, ke me surprizis me ipsa, kande me 
komencis respondizar laute, e tote spontane, singla ek lua 
violentozega sternuti, per tipal klamego tenisal: “NOOO!!!” 

(Kompreneble, ne tante laute, ke me povus audesar da ulu). 

Kustumale, ni omna sternutas, adminime, du-foye, preske 
intersequante... Tamen, e maxim astonive, til nun, me havis 
nula chanco “kantar duopla kulpo”? a mea vicino. Me ne savas 
ka lu advere ne ri-sternutas, o ka lu lansas maxim prudente e 
desforte sua duesma sternuto por ne “faliar ol” en la skopo 
evitar la mencionita, e certe timenda, “duopla kulpo”... 

Mea estimata e sufranta spozino dicas a me, ke me ne tante 
konvinkesez, ke mea “NOOO!!!” audesas da nulu... 

Me kredas, ke me ne klamas tante laute, ma, kaze ke el esus 


justa (e ke mea vicino havus simila humuro-senso kam olta 


2 “kantar duopla kulpo”: hike l'autoro parodias la Hispana expresuro 
falta doble (“duopla kulpo”), uzata en teniso, kande la ludero qua 
lansas la baloneto kom unesmo lansas adexter la ludo-agro ne nur 
unesma, sed anke la duesma baloneto. (Noto dal redaktero). 

mea), me ya esas pronta askoltar irga-die, tra l” fenestro di mea 
koqueyo, la vivoza e McEnroe-atra protesto da mea vicino, pos 
un ek Ша violentozega sternuti, sequata da mea quika 
“МООО!!”: 

“MA PRO ОСО NOOO...?!!! ТА STERNUTO ENIRIS 
LA LUDO-AGRO!!!” 

KA PARTAKA? NULA PROBLEMO! 


Kar amiki aventurema: 

Recente, me ja informis vi omna pri l” fakto, ke me ya esas 
aparte urbana e nule rurana, ka ne? 

Forsan, adminime por ti, qui habitas certen arei rural, to quo 
eventis a me multa yari ante nun, es nula rarajo; tamen, me ne 
ja sucesabas parklozar mea boko pro l’astoneso... 

Me esis sejornanta en l'urbo Irún, en Baskia... 

Esis sundio dimeze, e la dio esis honorizanta sua nomo... 

Me esis promenanta en la cirkumajo dil urbo, dum juar ta 
belega e sunoza jorno... 

Yen areo nur mi-urbana, ma havanta domi e mem edifici, 
choseo triesma-ranga e mem plusa voyi anke asfaltizita... 

Subite, ulo igis me turnar la kapo ad-dextre... E quon me 
vidis? Distanta per du o tri metri, preterpasis me stranja kreuro 
marchanta du-pede, qua regardetis me okul-angule... 

Tal kreuro semblis a me esar sorto di lacerto, alta de 20 о 
30 centimetri, kalmoze marchanta per sua dopa gambi, aparte 


muskuloza: un du, un du, un du, un du... 





Lu havis anke du brakieti, ma advere tre mikra e forsan ne 
apta por marchar... Kurta e levita kaudo... E la vizajo..., la 


vizajo... Me sincere ne tote povas deskriptar ol, ma ol certe 

surprizis me, e me ne oblivias ta nigra okuleti, qui regardetis 
me... Quon me lektis che oli? Kad inteligenteso e mem ironio? 
La regardo del kreuro esis quaza “Atencez quon me sucesas 
agar! Ka surprizita?” 

Til nun, me vidabis lacerti marchanta du-pede, ma sempre 
televizione, e sempre por kurar, fugar, pavorigar enemiko, 
edc... Tamen, ca-foye me vidis lacerto promenanta du-pede e 
maxim kalmoze... 

Nula hasto. Nula enemiko. Nula danjero... 

Ka lacerto terana od exterterana? Ka koboldo? 

Pro quo tal kreuro rezolvis montrar su a me senpavore? 

Pro quo lu ne celis su pro la proximeso di monstra homo? 

Pro quo ta koboldo, ta hometo, qua aspektis tante frajila, 
semblis timar nulo? Nulo: nek hundo, nek kato, nek rato... 

Quankam, segun kustumo, me titulizabus ica artiklo tale: 

жж Ka lacerto promenanta du-pede? Nula problemo! FE, 

ca-kaze, me permisis a la stranja kreuro ipsa titulizar ol: 


** Ka Partaka? Nula problemo! ** 

UNESMA DIO, UNESMA PUNISO 


Olim, pos ke me rezolvis aceptar | afabla invito soldateskar, 
dum plu kam longa yaro, quan me recevis del armeo hispana, 
mea bona e tre prudenta patro konsilis a me: 

“Nule suciez, filio! Tu simple devas ne atencigar tu ipsa. 
Yen omno. Agez tale, e tu ya havos nula problemo!” 

Me pensis: “Ho, yen maxim bona konsilo, ma... quale” agar 
por sucesar prie?! Ka posibla?” 

E yen to quo eventis, en la kazerno, dum mea unesma dio 
kom soldato: 

Quoniam jus arivabis nova grupo de novici, on esis aparte 
strikta lor nia unesma vekigo matinal... 

Me esis dolce dormanta, kande, subite, ye 7 kl. od 8 kl., ulu 
komencis suflar sorto di trumpetacho stridanta, ed omnu quik 
levis su, vestizis su ed ekiris la dormo-chambro maxim 
rapide... 

Anke me, kompreneble, ma me koncieskis ke, pro mea 
lenteso, me iros ad-extere kom lasta ed ultima homo... 

Tamen, me sincere ne judikis, ke mea tardeso esos tante 
remarkinda... Ho, me agabus plu saje, kaze ke me decidabus ne 
ekirar la dormo-chambro, e celar me sub la lito o mem interne 


di mea metal armoro... 

Ma pro quo agar tale? Kad ula problemo...? 

Yen to quon me trovis, jus pos ekirir la dormo-chambro, sur 
la grandega korto dil kazerno: 400 o forsan 500 homi stacas 
ibe, omni senmova, silencoza e maxim bone rangizita... 

E lore, del korto-centro, basa-ranga oficiro salutis me, 
serioze e reguloze, e dicis a me laute per la hispana: 

“¡A sus órdenes, mi general! ¡Todas las compañías están 
formadas!” (Ye vua imperi, mea generalo! Nia omna 
kompaniani stacas hike!)... 

E pose, lu adjuntis pri me: 

“;Hostia, y encima es uno de los пиеуов!” (Ho, e pluse, il es 
un ek la novici!). 

E yen, kara patro, Ке me recevis mea unesma, nur mi-grava, 
8-dia puniso... Unesma dio, unesma puniso. 

Me ya aceptis olca pro mea bona kordio, ma me esas, kom 
generalo, ta qua devis punisar tal oficiracho... 

Ma quale” audacis simpla oficiro basa-ranga parolar a me 
direte? Kad on ne docis a lu kondutar segunregule? 

Ed ultre, quale” lu audacis simple Vu-dicar a me, vice dicar 


a me “Vua Ecelenco”!? 


***Generalo Ido von PARTAKA 

OLIM EN MEA KAZERNO 


Kad ulo plusa pri mea longa yaro en l'armeo? Yen: 

Olim, dum mea tempo kom soldato en la hispan armeo, me 
experiencis ulo en mea kazerno, quon me ne ja sucesabas 
komprenar, nek obliviar... 

(Voluntez pardonar a me pri la rolo quan me ipsa pleas!) 

Ta-die, sur la korto dil kazerno, on igis kompleta kompanio, 
preske 100-homa, marchar dum sat longa tempo, ma sen pazar, 
to es, marchadar, ma sen avancar... 

Un, du. Un, du. Un, du. Un, du... 

Pos marchado kin-minuta, me, qua esabis plasizita kom 
lasta homo dope e dextre, komencis observar stranja fenomeno: 
omna homi quin me povis vidar de mea plaso (35 homi, 
cirkume) esis marchanta absolute diferante de me... Kande me 
esis apoganta mea sinistra pedo, li omna esis apoganta sua 
dextra pedo. To esis tante evidenta, ke nia serjento klamis a 
me: 

“He, tu! Ka tu ne vidas, ke tu mismarchas? Korektigez!” 

“Pardonez, mea serjento, ma mea marchado justesas: la 
duopligo dil tamburo-frapado korespondas kun la sinistra pedo, 


ka ne?”, me respondis respektoze. 

“Ne dicez radotaji e korektigez tua marchado! Quik!”, il 
imperis. 

Amuzate, me saltetis komike e quik chanjis a desjusta 
marchado... 

(Parenteze: to omna memorigas da me mi-espritajo, mi- 
realajo relatanta la fiereso di certena matro pri sua filiulo, 
elqua, dum la publika ceremonio en qua plura mili de homi 
juras ensemble defensar la standardo, e pos ke superioro 
imperis ulo quik obedienda da li, klamis fiere: 

“Ka vi vidis lo? Omni eroris, ecepte mea filio!”) 

Nu, me durez per dicar, ke nia serjento rezolvis haltigar la 
marchado “por kelke repozar”, ma ol balde iteresis. 

Un, du. Un, du. Un, du. Un, du... 

E yen ke, pos marchado apen kin-minuta, ne-kredeble!, la 
stranja fenomeno eventis itere... 

“He, kerli! Vi omna mismarchas! Atencez la tamburo e 
korektigez la marchado! Quik!”, la serjento imperis. 

Ha, no! Ca-foye, me nule mustis “korektigar” mea justa 
marchado... 


Tre stranja fenomeno, ka ne? Advere tre stranja. 

BAZALA LINGUO INTERNACIONA 


Ula-foye, ula-loke en maxim profunda ed estal Turkia... 

Dum ke me esis admiranta belega peizajo, situita proxim la 
rivo di famoza e historial fluvio (me sincere ne sucesas 
memorar ka Tigris od Eufrates), proximeskis a me viro, qua, 
simpatioza e babilema, pos introduktir su, montreskis granda 
intereso raportar a me pri irgo quon on povus admirar de ibe... 

Quankam il ne riskis agnoskar lo, me quik konjektis, ke il 
esas kurdo; kurda turko... 

E malgre ke ni ja esis parolanta ed interkomprenanta en la 
turka senprobleme, il komencis apogar sua expliki per 
l’omnatempa ed omnaloka “bazala linguo internaciona”... 

Lore, pos kelke referir al fluvio, il indikis a me sat fora 
edifico, il adoptis maxim respektoza, ceremonioza e preske 
teatral mieno, voco e posturo, ed il dicis: 

“ALLAH”... 

Nia amiko, evidente, indikabis a me moskeo. 

Pose, il indikis ankor-foye altra fora edifico e dicis: 

“hastaNE”... 

Ed il quik pozis sua manui an la ventro e fingis kriar pro 
doloro, per maniero maxim teatral e senpauza: 


“Ay!, ay!, ay!, ay!, ay!, ay!, ay!” 

Kaze ke me ne komprenabus la vorto “hastaNE”, me esas 
certa, ke me quik intelektabus ilua intenco, danke ilua tote 
efikiva “bazala linguo internaciona”... 


Ne-dicinde, do, e maxim evidente: hospitalo. 

EXTINGAR STRADO-LANTERNI 


Ka vi ja lektabas od askoltabas pri stranja fenomeno, qua 
partale konsistas ek extingar, tempope, kelka strado-lanterni, 
sub qui on es marchanta, sen interveno-volo dil marchanto? 

Tal fenomeno certe existas, ed ol mem havas tre konkreta 
nomo, adminime en l'angla ed en la hispana... 

Se vi deziras informesar pri to per l'angla, voluntez serchar 
per la sequanta vorti: street light interference. (Mem existas 
expresuri, quala SLI ed Sliders). 

Hispane, la fenomeno nomizesis apagafarolas, to esas, 
“ta/ti qua/qui extingas strado-lanterni”. 

Me ipsa, de tempo a tempo, extingas strado-lanterni... 

Ton me deskovris, amaso de yari ante nun, en London 
(Anglia), danke misalarmo, quan me recevis dum retrovenar 
vespere a palaco (Buckingham Palace, kompreneble)... :-) 

Kande me esis marchanta proxim la Parlamento, eventis 
stranjajo, qua eventabis anke en l'antea dio, e qua ca-foye igis 
me haltigar mea pazi: 

La strado-lanterno, sub qua me esis pasanta, extingesis 
itere, dum ke me preteriris ol... 


Me quik povis deskovrar pro quo to iteresis: 

Proxim la strado-lanterno esis semaforo, e singla-foye 
kande olca esis chanjanta de reda a verda koloro, anke la 
lanterno esis chanjanta de acendita ad extingita, o de extingita 
ad acendita, kande inverse. Simple. 

Tamen, de pos lore, e danke ta misalarmo, qua certe agis 
kom atencigilo, me ya povis konstatar, ke me advere 
experiencas ta stranja fenomeno: 

Tempope, la strado-lanterni, sub qui me marchas (sempre 
olci e nul altra) extingesas, e kande me kelke foriras, oli ri- 
acendesas. Nula konkreta expliko. Me agas nulo por ke to 
eventez: to simple eventas... 

Kande mea spozino komentis “mea teorio”, ni saveskis ke 
anke un ek mea bofratini “extingas strado-lanterni”, ma elca, 
pro timo, nul-tempe audacabis dicar irgo prie... 

Mea bofratino raportis, ke vehante per automobilo kun 
amikino di el, e dum informar elca pri la fenomeno, quan el e 
me experiencas, eli eniris longa tunelo, “kuya tota lanternaro 
subite extingesis... 

“Me savas ke to eventis hazarde, ma...”, el naracis. 

Ka hazarde? Nula hazardo, karino. Nula hazardo. Ho, me 
do esas modestega extingero diletanta! 

Ka vi povas kredar, ke mea bofamilianino tante pavoris, ke 


el mem ne audacis lektar artiklo, quan me rekomendis ad el, e 

qua informis pri omno relatanta ta stranja fenomeno, inkluzite 
tal sorto di general extingo, quan el experiencis? 

Mealatere, me adjuntez nur, ke ulo chanjis, sive che me, 
sive che la strado-lanterni, nam, ja de kelka yari, me ne plus 
extingas li... Nula extingo, pos sata yari kom extingero. 

Ка l’ fenomeno retrovenos? 


Ta, qua ekiros kom ultima, extingez la lumo! 

KA L”ANGLA... LINGUO INTERNACIONA? 


Yen ke, dum certena periodo di mea vivo, me mustis 
rezidar en Anglia kun ulu havanta idiomo latinida kom linguo 
matral. Ilua nomo esis Nino, ma me nomizis lu Mino, e vi quik 
komprenos pro quo... 

П preske sempre esis ebria. La skarsa okazioni, kande me 
povis vidar lu nule alkoholizita, lu esis tote altra: lu montris su 
kom tacema, timidega, quaze ne-existanta. Tamen, kande lu 
esis ebria, ho!, me spektis nulo simila en mea vivo! Me mem 
konjektis, ke Mino bone povus esar la famoza katen-masho 
perdita dil homal evoluciono... 

Kande me konoceskis Mino, il esis rezidanta en Anglia ja 
de adminime 17 yari... E yen l'unesma frazo da lu, qua certe 
men astonegis: 

“Today is my britishday” (vice “Today is my birthday”). 

Me konvinkesas, ke vi omna simpatios definitive l'amiko 
Mino, kande me naracos to, quon lu dicis a me, pos ke me 
probis emendar ilua eroro... E vi prizos Mino, ne tam multe pro 
lo dicita, kam pro dicir lo a me, ad ulu korektigema qual me: 

“Shut up! I don't like teachers in my life!” 


(Tacez! Me ne prizas docisti en mea vivo!)... 

E nun, me simple repetos vortope la diskurso, quan me 
askoltis tanta-foye, ke me retenas ol en mea memoruyo tal qual 
ol esis. Me probos skribar juste per l'angla, quankam me 
certesas, ke Mino ne savis skribar per ol. Tamen, me preferas 
konservar tote ne-tushita la linguo, quan il parolis, pos longa- 
tempa rezido en Anglia... 

Vi imaginez to omna kom sorto di monologo violentoza da 
ulu qua, maxim ebria, e per rauka vocacho, mem vekigas altru 
(me) de lua siesto, por ke l'altru (me) askoltez ankor-foye lo 
yena:: 

“What you think(kh), me drunk(kh)? Me no drunk(kh), me 
happy!” (Quon tu pensas, me ebria? Me ne ebria, me felica!). 

Ed apen kelka sekundi plu tarde: 

“What you think(kh), me drunk(kh)? Maybe, with my 
fucking money, no with your money, because me is me, myself, 
апа me never change!” (Quon tu pensas, me ebria? Forsan, per 
mea merdoza pekunio, ne per tua pekunio, nam me es me, me 
ipsa, e me “nevre chanjas). 

“And shut up, plus this! Fucking bastard!, you know? No 
you is bastard, people is bastard! Fuck off! Fuck off!” (E tacez, 
pluse! Merdoza bastard”!, tu savas? Ne tu es bastard, homi es 


bastard! Onu stekez en lia truo! Onu stekez en lia truo!)... 

Yen, do, kazo advere extrema e maxim anekdotal e 
partikular, ka ne? Tamen... 


Ka l'angla... linguo internaciona? 
g g 

OMBRO FUGEMA 


Dum mea ne tro fora sejorno en Paris (Francia), me 
experiencis stranja sonjo... 

Ma..., kad ol esis advere sonjo, o realajo? 

Dumnokte, en mea kustumal dormo-chambro, me ya 
“vekabis” multa-foye havante l'impreso, Ке me vidos ulo 
stranja ibe... Forsan ombro fugema od ulo simila, quo fakte 
responsabus ul-maniere pri mea tote ne-expektita “veko”. Ma 
me devas konfesar, ke me nul-tempe sucesabis vidar tala 
stranjajo... 

Tamen, en Paris, kande me “vekigesis”, me quik regardis 
vers altra loko, kam olta quan “supozeble me devis regardar”... 
E lore, me vidis sorto di ombro homatra, maxim rapida e 
fugema, qua esis movanta del pordo ad angulo di mea 
chambro, e del angulo al pordo (tale tri- o quar-foye), dum ke 
me, triumfanta, regardis ol kurar ad-hike ed ad-ibe, ed 
indikante ombro per mea fingro, me esis klamanta: 

“Те vist! T'he vist?” (Me vidis tu! Me vidis tu!)... 

E lore eventis... 

Del ombro fugema e homatra (ca-foye apud la pordo), me 
vidis ekirar mikra punto di lumo, qua quik avancis e venis 


direte a me, dum ke me komencis kriar tote pavorigita: 

“Ay!, Ay!, Ay”... 

Yen ke, adminime, mea kriado esis absolute real, nam me 
ya vekigis per ol plura personi... 

E yes: maxim probable, me esis nur sonjanta, ma... 

Ka vi nul-tempe lektis od askoltis pri la stranja fenomeno 
“vizitanti di dormo-chambro”? De-ube venas tal vizitanti? 
Quale li eniras onua dormo-chambro? 

Forsan, la punto di lumo (l'ombro homatra) eniris mea 
korpo e fugis ad-extere tra olca... 

E mem plu desquietiganta: 

Forsan, l'ombro ne nur ekiris la dormo-chambro tra mea 


korpo, sed anke enirabis olta tra olca... 

OLIM EN AUTOBUSO DU-ETAJA 


Olim, dum mea tempo en London, me eniris autobuso du- 
etaja, qua haltigesis che sua unesma e precipua halteyo... 

Nokteskabis, e me renkontris plusa obskureso interne dil 
vehilo, ube me vidis apen kin o sis personi... 

On haltigabis anke la motoro dil autobuso, ed omno ibe esis 
tranquileso, silenco ed obskureso... 

Me facis al duktisto, angla-lingue, tre kurta questiono pri 
“Trafalgar Square”... 

Me rezolvis acensar l'eskalero duktant al supra etajo, e me 
sideskis maxim avane e sinistre... 

Esis nulu ibe, e me renkontris mem plu densa obskureso, se 
posibla... 

Ulu enirabis l’autobuso quik pos me... 

Kelka sekundi plu tarde, de mea du-etaja poziciono, me 
audis pazi acensanta l'eskalero... 

Ulu ne nur atingabis “mea teritorio”, sed mem audacabis 
sideskar anke maxim avane, ma dextre, proxim me... 

Ton me nule prizis, e me pensis: “Ho! Granda esas la 
mondo! Pro quo ico eventas?! Pro quo?!”... 

Subite, meze dil silenco e dil obskureso, me audis la voco 


di mea vicino, qua questionis me, direte e vortope, pri lo yena: 

“Que ets català?” (Ka tu es kataluno?) ... 

Tote surprizita, me ne povis kredar to, quon me audabis, 
ma, pos eterna sekundo, me respondis: 

“No exactament” (Ne exakte). 

(E me pozis aparta emfazo, dum pronuncar la lasta “t”, 
quan la kataluni ne pronuncas)... 

“Ah, valencia!” (Ha, valenciano!), klamis l'altru, qua quik 
intelektabis mea intenco... 

Plu tarde, me questionis mea vicino, yuna e simpatioza 
katalunulo laboranta en farmo-domo, norde di Katalunia: 

“Ma... quale” tu sucesis deskovrar mea matro-linguo, tote 
senhezite, per nur mea kurta questiono al veturisto?”... 

“Oh, аіхд es nota!” (Но, to perceptesas!), ilu respondis kun 


plena konvinkeso. 

HUNDI DICAS “WAU!” 


Me ja raportabas pri fenomeno, quan me experiencas 
pasable ofte: dum ke me esas lektanta irgo, se sam-tempe esas 
funcionanta radio- o televizion-aparato, yen ke me lektas ed 
audas la sama (o tre simila) vorto, absolute sam-instante; kelka- 
foye, pasas apen 3 o 4 sekundi inter la vorto lektita e la vorto 
audita... 

Se tal fenomeno produktesabus nur ula-foye, me ipsa 
pensabus, admaxime, ke lo eventinta esis simpla hazardo e 
nulo plusa; tamen, olua ofteso pensigas da me, ke ol eventas 
pro ulo ed/o por ulo, sive grava, sive ne, me ne savas... 

To omna por dicar a vi, ke, ne tanta tempo ante nun, me 
itere experiencis la fenomeno, ma, ca-kaze, ol esis mem plu 
surprizanta ed amuzanta kam kustumale, nam to, quon me 
lektis ed audis, absolute sam-instante e quaze sinkronigita, esis 


|” 


lo sequanta: “wau!”... 

Me esis lektanta, che nia Ido-forumi, la frazo “hundi dicas 
wau”, kande, dum lektar la vorto “wau”, me klare povis audar 
un “wau”, veninta de la strado, til lore silencoza, e produktita 
da hundo aboyanta, qua, por mea surprizo ed astoneso, dicis 


nur un “wau”: precize, kande me lektis “wau”. 


Wau!! Ka hazardo? 

AUTOSTOPO EN NEDERLANDO 


Yen ke, mili de yari ante nun, me tre multe travoyajis 
Europa per autostopo... 

Olim, pos ke me vizitis Amsterdam (Nederlando), me 
rezolvis ekirar ol, malgre ke nokteskabis, e do me probis 
durigar mea voyajo dumnokte... 

Se me juste memoras, pos ke me iris pede tra l'urbo, me 
fine arivis an sorto di voyego od autostrado... 

Tamen, esis nula lumo ibe, esis nigra nokto (2 kloki), esis 
interdiktata autostopar sur autostradi, esis pasanta preske nul 
automobili, mea hararo esis longega e mea dorso-sako preske 
plu alta kam me ipsa... 

Lore, balde (fakte, tre balde), yen ke un ek ta poka vehili 
voyajanta ta-kloke haltis apud me, malgre omno... 

Mea surprizo augmentis admaxime, pos ke me konstatis, ke 
P’ sola homo en l'automobilo esas yuna e bela muliero evanta, 
forsan, inter 30 e 35 yari... 

Per l'angla, el questionis me ad-ube me iras, e pose, el facis 
a me nur un plusa questiono ante aceptar me: 

“De qua lando tu venas?" 

“De Hispania”, me respondis. 


“Adavane, amiko! Me parolas anke la hispana.” 

E tale, interkomunikante per la hispana, ni voyajis, dum sat 
multa kilometri, e sen problemi irga-speca, til ke nia voyi 
bifurkis: el duris survoye al urbo Utrecht (se me ne eroras nun), 
e me preferis durar autostopar per restar itere sur autostrado 
tote lumizita, ca-foye, ma same vakua... 


Tre admirinda muliero, ka ne? Me multe admiris el. 

VADE RETRO, SATANAS! 


Olim, me invitesis, da amikino di me, vizitar vilajeto en 
nordal Katalunia e sejornar en enorma ed izolita domo rural, 
sorto di farmo-domo... 

Balde nokteskis, e kin personi ed un bestio (kaze ke me ipsa 
kontesas kom persono) esis en la manjo-chambro... 

Dum ke ni komencis supear, la bestio, yuna hundo nigra, 
“kuya nomon me ne ja obliviabas, “Fum” (Fumuro), esis 
jenanta ni omna per sua poke oportuna e senfina entuziasmo... 

Vi ya komprenos lo, se me dicas a vi, ke “Fum” kondutis 
kom aparte yuna e ludema hundo, quale ti, qui mem saltas e 
kisas onua boko, kaze ke on ne prontesas evitar lo. 

Me nule prizas jenesar kande me manjas, e me probis omno 
por komprenigar lo dal nigra hundeto: me grondis quale hundo 
minacanta, me fingis iraco, dum klamegar a lu, “Prou! Ves- 
te'n!” (Haltez! Forirez!), ma tote vane... 

Fumuro duris e duris jenar... 

Lore, subite, me ipsa haltis e komencis pripensar lo yena: 
ica vilajeto..., ica enorma farmo-domo izolita..., tal atitudo dil 
hundo..., lua nigra okuli brilanta..., tal brilanteso che lua 


okuli..., tala okuli..., TALA OKULI... 

E pose, dum ke me duris regardar maxim serene okuli di 
la bestio, qua ta-instante esis distanta per tri metri cirkume, me 
agis ulo surprizanta mem por me: me krucigis mea indiko- 
fingri e dicis a lu: 

“Vade retro, Satanás!” (Forirez, Satano!)... 

Ho! Quon me facis e quon me dicis!? La bestio quik reaktis 
per jemeskar e retromarchar tote konfuza... 

To esis tante impresanta ed efikiva, ke altri an la tablo, dum 
ridegar, anke konstruktis kruci per sua indiko-fingri e montris 
oli al hundo atingante simila rezultajo: la bestio, maxim 
konfuza, esis sempre plu jemanta e retro-iranta... 


E tandem, ni sucesis supear en paco. Amen! 

KA TESTO DI JEHOVAH? NULA PROBLEMO! 


Kun mea maxim granda respekto al Testi di Jehovah, same 
kam ad irg altra religiani, se pacoza, yen mikra anekdoto 
eventinta, quale kustumale, multa yari ante nun: 

Dum ke me esis promenanta en parko di Barcelona, yen ke 
proximeskis a me fresh adultulo, qua, pos introduktir su kom 
Testo di Jehovah, komencis parolar a me pri religio, generale, e 
pri Jehovah e Lua Testi, konkrete... 

“Pro ke Jehovah bla, bla, bla, e ni omna bla, bla, bla, por ke 
tal dio bla, bla, bla, e lore bla, bla, bla”, il diskursis... 

“Jehovah es omna-loke, e Lu nun regardas ni”, il duris. 

“Ho, yes! Lu es omna-loke, mem hike, nun”, me dicis. 

“Yes”, la Testo konsentis. 

“E sub irga formo”, me adjuntis. 

“Ho, yes! Kompreneble!”, la yunulo asentis. 

“Oke! Me esas Jehovah”, me anuncis grave e solene. 

E quoniam la yuna Testo nule reaktis pos mea revelajo, me 
klamegis ad il, per mixuro de iraco di Deo e severeso 
militarista: 

“;FIRMES, CONO!” (FERME!) 


E lore... 

Nu, tal anekdoteto advere eventis, ma, ne-dicinde, la finon 
me nur imaginis... 

Me ya esas fola, ma ne tante fola... 

Do, ne veresas, ke me revelis ad 1l mea identeso A A 


Ka Testo di Jehovah? Nula problemo! 

DUOPLA SINKRONAJO E DUOPLA PLUSAJO 


Yen ke, olim, me experiencis ne nur simpla, sed mem 
duopla sinkronajo, quankam ol similesis plur altra, pri qui me 
ja raportabas... 

Dum lektar mesajo sur la skreno di mea komputatoro, me 
audis (de funcionanta TV-aparato) e lektis, tote sam-tempe, 
unesme la vorto “filozofio”, ed un minuto plu tarde, la vorto 
“Italia”. L'unika difero esis la linguo, nam me audis amba vorti 
en la kataluna, dum ke me lektis li en Ido... 


Ed ultre to, la mesajo, quan me lektis, esis pasable kurta. 


E nun, yen kelko diferanta e mem plu impresanta: la 
mencionita duopla plusajo... 

Tempope, dum lektar, mea spozino questionas me pri kelka 
vorti, quin el ne konocas: precipue vorti kastiliana. Quankam 
me preske sempre konocas tal vorti, nur kelka-foye me savas 
exakte definar li... 

Olim, tote ne-expektite, dum ke ni esis en la koqueyo, me 
komencis serchar en mea mento ula vorto, pri qua el questionus 
me, se el renkontrus ol dumlekte... 


Me nul-tempe agabis tale. Pro quo ta-die? Me ne savas. 

Me trovis vorto qua esabis *nevre pronuncata inter el е me, 
e me questionis el pri olua signifiko... 

Quale previdite da me, el ne ja lernabis ta vorto... 

Kelke plu tarde, exter la koqueyo, el esis lektanta libro, 
kande... Yen ol! Yen la vorto, nul-tempe aparinta inter ni, quan 
me pensabis, e pri qua me questionabis mea spozo, apen dek 
minuti ante lore: incolume (sendomaja)... 

Lektinte 1” vorto, e dum kelke ridar, mea spozo informis me 
pri l” fakto e duris lektar quale se nulo stranja eventabus... 

“Ka tu jokas, karino? Montrez a me ta vorto!”, me quik 
reaktis maxim astonata e, quale Santa Tomaso, kun la bezono 
vidar, e mem tushar, por kredar... 

E yes... Nula joko... Ibe esis la vorto: incolume... 

“Ho, karino! Ka tu simple ridas e duras lektar?” 


“Me ja kustumeskis tua stranja fenomeni, ve!”, el dicis. 


Nu, pos ta unesma plusajo, voluntez atencar olta duesma: 

Dum ke mea spozino e me sidis avan la herdo, ulo kaptis 
aparte mea atenco, e kande me esis diconta certena vorto, me 
koncieskis, ke ol nul-tempe uzesis inter ni, e ke, forsan, mea 
spozo men questionus pri olua exakta signifiko... 

“Escolta el crepitar de les flames!” (Askoltez la krepitado 


del flamaro!), me sugestis ad el. 

Asertite, el ne ja kontrolabis tal vorto (crepitar), e do ni 
kelke konverseskis pri ol... 

E plu tarde, eventis fenomeno simil ad olta eventinta, ne 
tanta tempo ante lore, en la sama chambro, lora-kaze relatanta 
la vorto incolume (sendomaja)... 

Mea spozo komencis lektar nova libro, e pos lektir apen 
kelka pagini... 

Ho, yes! Yen ke ibe aparis la formo crepitació (krepitado), 
e yen ke ol mem ri-aparis plura-foye alonge l” mencionita 
libro... 

Ka mea spozino questionabus me, se me ne previdabus e ne 
parklarigabus antee amba vorti? Maxim probable. 


Duopla sinkronajo e duopla plusajo, ve! 

ANEKDOTO ED ENIGMATO 


Dum mea olima tempo en London (Anglia), me esis 
vizitanta certena quartero, kande me vidis e prenis un-punda 
moneto-peco, qua jacis surstrade apud la trotuaro... 

Un semano plu tarde, me retrovenis al sama quartero e 
rimemoris to, quon me konsiderabis ne mem kom anekdoto, 
nam es nule stranja trovar moneto-peci surstrade... 

Dum trairar la sama strado di mea trovaĵo, me quik 
komencis regardar, maxim atencoze, la transa trotuaro, por la 
kazo ke esus ibe plusa moneto-peco valoroza... 

Nulo. 

Lore, jokante, me dicis a me ipsa lo sequanta: “Ne regardez 
adsur la trotuaro, nek adan la trotuaro, nam, en London, un- 
punda moneto-peci trovesas ne ibe, sed sur la choseo, distante 
per quar o kin centimetri del trotuaro”... 

E... YES! 

Me quik deskovris e chasis un plusa moneto-peco un-punda 
sur la sama (o tre simila) loko, ube me trovabis la antea... 

Apud la trotuaro, distanta per quar o kin centimetri. 

Stranja, ka ne? 


Anekdoto ed enigmato. 

AN MEA PEKTORO 


Ta-die, me vizitabis amiki habitanta exter Barcelona, e me 
metabis vestaro plu bona kam kustumale... 

Esis 23 kl. cirkume, kande, retrovenante adheme, me trairis 
larja e solitara strado situita proxim mea domo... 

Nul pediranto. Nul automobilo. Nulu. Nulo. 

Me esis marchanta, sat vigoroze, meze di larja trotuaro... 

Subite, yen ke ulo haltigis mea pazado: pistolo an mea 
pektoro e paro de individui, qui aparabis magiale avan me... 

Me ne povas intelektar quale li sucesis agar tante rapide, 
por ke me ne mem videz li proximeskar... 

Me ne memoras exakte to, quon li dicis unesme, ma, li ya 
postulis de me mea pekunio, dum minacar me pistole... 

Lia subita aparo esabis advere tante magial, ke me reaktis 
serenamente... Forsan tro serenamente, nam, fakte, me nule 
reaktis... 

Pos regardir la pistolo an mea pektoro, me simple levis mea 
okuli, pokope e senparole, vers olti dil pistolero... 

E lore, plusa magio... Yen ke l'altru dicis al pistolero: 

“¡Déjalo! ¡Déjalo pasar, que este tío ni se inmuta!” (Lasez 


lu! Lasez lu pasar! Ica kerlo ne mem tresayas!). 

La pistolo quik retrotiresis de mea pektoro, e me pasis inter 
amba individui, sempre senparole, e duris mea marchado... 

Ho, yes! Anke me pensas, ke to povus esir nura joko; 
tamen, nulu ridis ibe... 

Ka du kerli, forsan 20-yara, jokus tale kun forta e serioza 
viro marchanta dumnokte sur solitara strado? 

Ka rolo-ludo, quan la pistolero mustus superirar? 

Kad aceso-probo por ulu vizanta enirar bandacho? 

Me ne savas, nek savos... 


Irga-kaze, stranja... Tre stranja. 

KA “PAGINO HAZARDE”? 


Yen to, quo eventis, dum la pasinta 4ma di mayo 2006, dato 
en qua nia lora kompano, Fernando TEJON, publikigis, en la 
forumo IdoEspanyol, tradukuro en Ido del famoza ed original 
himno futbalal di F.C. Barcelona... 

Dum la tota jorno, me esabis pensanta, maxim aparte ed 
intense, pri nia samideano TEJON, relate ilua mencionita 
tradukuro kataluna-Ido... 

Me vizitis nia Ido-wikipedio, ed ibe, quale kustumale, me 
intencis kliktar sur la ligilo “Recenta chanji”... 

Tamen, me “eroris” e kliktis sur altra ligilo tre proxima, 
nome “Pagino hazarde”... 

E nun, vi omna atencez bone la “Pagino hazarde”, qua quik 


aparis avan mea okuli: 


http://io.wikipedia.org/wiki/Daxo 


Yes, DAXO... 

E quale probable vi omna savas, DAXO esas Ido-vorto 
signifikanta TEJON (en linguo hispana o kastiliana)... 

Se me juste komprenas quale funcionas nia wikipedio, yen 


ke, ta-date, existis plu kam 13.000 “Pagino hazarde”, la sama 

nombro de pagini, kam olta de artikli publikigita che Ido- 
wikipedio til lore... Konseque, teoriale, me povabus renkontrar 
irga ek ta 13.000 pagini... 

Tamen, maxim specal pagino esis vartanta mea oportuna e 
nule hazarda “eroro”: Daxo (H: Tejon). 


Ka “Pagino hazarde”? 

DE PATAN A KATMANDU (NEPAL) 


Kadre di mea longa voyajo tra India e Nepal, me sejornis, 
dum kelka dii, en la chefurbo nepalana, nome Katmandu... 

E yen ke, dum un ek ta dii, me volis vizitar la sakra urbo 
Patan, distanta per sep kilometri de Katmandu (se me juste 
memoras), e me rezolvis pedirar ad ol, por tale juar singla 
metro di mea marchado... 

L'unesma parto di mea exkurso e mea vizito en Patan esis 
tote sucesoza ed agreabla. Nula problemo. 

Tamen, poka tempo ante noktesko, me decidis retroirar a 
Katmandu, ma, ca-kaze, per chipa e kunpartigata vehilo... 

Kande me arivis en la vasta loko, de ube la veturi esis 
departanta, me vidis ke un de li esas ja mi-plenigita, e me 
preferis kelke vartar la sequanta vehilo, por probar enirar ol 
kom unesmo, e tale, por povar sideskar komfortoze... 

Fakte, ne plus kam 10 o 12 homi povis sideskar sur paro de 
benki lokizita amba-flanke dil furgono; tamen, yen ke amaso 
de plusa homi eniris, til ke ol absolute pleneskis... 

Li omna restis stacanta e kunpresata quale sardini... 

Ni havis duktanto e helpanto e, pos ke ni tandem departis, 
la veturo facis plura halti e, che singla de li, ekiris plura homi 


ed eniris plura homi... E tale pluse til ke, lor un ek ta halti, 

ekiris amaso de homi e quik eniris amaso de homi... De mea 
sidilo, me vidis nulo, ecepte multa homi omna-loke interne dil 
vehilo... Omno eventis tre rapide... 

Pos la mencionita halto, ni duris vehar e haltar, ma nun, 
adminime, multe plu quiete kam antee... 

Kande ni atingis la lasta halteyo, nur 4 о 5 homi ankore 
restis en la veturo... 

E nun la surprizo: me expektis renkontror la granda e 
lumizita autobuso-staciono di Katmandu, ma, kande me ekiris 
la furgono, yen ke me esis en loko tote senluma, e ja de longe 
nokteskabis... 

Me komprenis nulo... “Ma, ube me esas?”, me pensis. 

Singlu trairabis sua voyo, e me trovis me absolute sola meze 
dil nihilo... 

Mea astoneso esabis tante granda, ke me ne mem reaktabis 
justa-tempe per questionar mea kunvoyajinti... 

Me do selektis voyo e komencis marchar, til ke me 
renkontris duktanto di sorto di granda triciklo-veturo: 

“Me pregas: ube esas la staciono?” 

“Ka la staciono? Qua staciono?”, il respondis. 

“Ho, la staciono! La staciono di autobusi!”, me klamis. 

“Ma, quon exakte tu serchas?”, il questionis me. 

“L’autobuso-staciono di Katmandu, kompreneble.” 


“Ho! Ol esas tre fore de hike, amiko!” 

“Ma, quante fore de hike?” 

“Plu kam sep kilometri, adminime.” 

“Ho, no! Ma, ube me esas? Ka ne en Katmandu?” 

“Ha, no! Hike esas Patan, ma me portos tu a Katmandu.” 

“No, danko, amiko! Me ya pediros a Katmandu.” 

“Venez kun me! Me portos tu a Katmandu tote gratuite”, la 
duktisto dicis, dum frapegar permanue la sidilo. 

“Ka gratuite? No, danko. Tu mustas pagigar po tua laboro, 
e mea laboro, nun, esas pedirar a Katmandu. Voluntez nur 
dicar a me qua direcionon me sequez!”, me respondis. 

“Rekte. Sempre rekte de hike. Ma esas longa marchado.” 

“Danko, me ja konocas la voyo, nam me anke pediris de 
Katmandu a Patan, ve!” 

E tale, quale se me punisus me ipsa pro mea eroro, me 
marchis e marchis, til ke me atingis senprobleme Katmandu. 

E nun, yen to, quon me konjektas, pri lo eventinta: 

Maxim probable, la halteyo, ube ekiris ed eniris amaso de 
homi, esis la staciono di Katmandu... Tamen, omno eventis tante 
rapide e senaverte, ke me ne povis reaktar... E pluse, on dicis a 
me nulo, nek demandis de me plusa pekunio po durar voyajar... 

E semblas a me, ke me retroportesis al sama vasta loko di 
Patan, ube me enirabis la furgono survoye a Katmandu... 

Yen do: Katmandu-Patan-Katmandu-Patan-Katmandu. 


Brave, Partaka! 

KAD ORTODOXA SACERDOTO? 


Ne multa yari ante nun, pos ekirir la balno-chambro, me 
dicis a mea spozino: 

“Ho, karino! La nova balno-sapono, quan tu kompris, es 
tante odoroza ed exotika ke, dum dushar me, semblis a me ke 
me odoras quale ortodoxa sacerdoto”... 

Me nule koncias pro quo me pozis tal komparo: ol esis nura 
partakajo... 

Paro de semani plu tarde, dum vehar per automobilo en fora 
vilajo, quan me nul-tempe vizitabis, ni haltis por questionar ulu 
pri ulo... 

Esis nulu altra ibe, e mea spozino e me proximeskis a ta 
ulu... Lu esis quiete lektanta, dum promenetar sur sorto di vasta 
teraso... 

Lejera ed agreabla venteto esis suflanta... 

E lore, subite, mea nazo atingesis da intensega ed exotika 
odoro, quan me quik rikonocis: olta di mea balno-sapono! E tal 
odoro, intensega ed exotika, venis de ta ulu, qua esis lektanta e 
promenetanta sole... 

E ta ulu esis nulu altra kam ne tre olda sacerdoto, qua 


metabis nigra e tote ortodoxa sutano... 

Il esis sacerdoto Kristana katolika, ma anke ortodoxa 
sacerdoto, ka ne? 


Ecepte che me, me ne plus ritrovis tal odoro. *Nevre! 

RAZIT-KAPI 


En mea quartero di Barcelona, itere retrovenante adheme 
nokte, me vidis grupeto de sis razit-kapi, qui semblis a me esar 
danjeroza, nam li reputesas kom tre violentoza... 

Dum marchar, li kondutis senrespekte e militeme, quale se 
li intencus agar ulo advere grava... 

Mea prudenteso rekomendis a me quik forirar de ibe, ma 
mea kuriozeso igis me agar tote kontree.. Me ne nur ne 
desaparis, sed mem vartis li dum fingar lektar jurnalo, “kuya 
pagini ofresis publike dop vetrinego... 

La trupo preterpasis me, qua ne mem regardis li... 

Subite, me intuicis ke ulo quik eventos dope di me, ma me 
riskis ne turnar la kapo... 

Kande longa e grosa fera stango frapis la vetrino maxim 
violentoze, e nur un-foye, mea kapo distis per apen 30 
centimetri sinistre di la stango-frapo. 

Malgre la frapego, la vetrino ne frakasesis, quankam ol 
certe domajesis e krevisesis... 

Quoniam la bruiso esis sat matida, me ne tresayis anke ca- 
foye... Me nur turnis pokope mea kapo ad-dextre e regardis la 


yuna e forta razit-kapo stangiera... 

Il aspektis kalma, ma ilua okuli esis granda е folatre 
apertita, kande il dicis a me hispane kom sorto di justifiko: 

“Son malos” (Li esas mala) 

“Si?” (Ka yes?), me questionis senpense. 

“Si” (Yes), il respondis e quik retrovenis al grupo. 

Me rezolvis durar proximigar mea nazo al vetrinego, til 
saveskar quo eventos pluse, pos la feroc atako ad olca... 

Ed eventis, ke nulu audacis ekirar la redakterio dil jurnalo, 
ne mem la sekureso-gardisti, ante kin minuti... 

Li ya vizis evitar afrontar la danjeroza razit-kapi, quin li 


certe audabis e vidabis pasar ed agar... 

LA NUDA BELINO 


Me ja plur-foye askoltabis de mea spozino pri nova 
amikino, qua tre multe prizas desmetar sua vesti e restar tote 
nuda, ma, regretinde, me nul-tempe havabis okaziono admirar 
elua asertite jeneroza e belega korpo... 

Tamen, olim, mea kara spozino, elua amikino e me, 
“hazarde”, renkontris pitoreska e solitara plajeto... 

Kelka minuti plu tarde, la belino proximeskis a me, serioza 
viro, e men surprizis per direte questionar me: 

“Partaka: ka tu jenesus, se me desmetus mea vesti e restus 
tote nuda?” 

“Ho, no!”, me quik respondis dum subridar. “Kontree, lo tre 
multe felicigus me, nam me nul-tempe vidis tu nuda.” 

Anke el subridis (ka pro mea sen-shama reakto”), e lore, 
senprobleme, el desmetis sua vesti til restar tote nuda... 

Ho, quala “spektakulo”!!! 

Quoniam me sentis nula indiferenteso, me ne volis fingar 
ol, e do, dum ke el esis marchanta lente vers la mar-bordo, me 
regardis maxim direte elua bela e povoza sedo e, pos sendir ad 
el (ed ad ol) fora e sonora kiso, me klamis ad el, ta-foye per la 
hispana: 


“¡Guapa! ¡Maciza!” (Bela! Vigoroza!) 

E pose, quale kavalo, me leveskis sur mea dopa gambi, dum 
nervoze brakiagar per le avana kun okuli exterorbita... 

Til kande mea kara spozino kalmigis me per tensar mea 
kolo per la reini... 

Nu, omno absolute e vortope veresas, ecepte la ceno dil 
brava kavalulo ecitata, kompreneble... 

E yen ke, plura yari plu tarde, apud rivereto exter vilajeto, 
me komencabis kelke raportar a tri plusa amikini di mea 
spozino pri lo eventinta lore... 

Kande un ek eli, qua plasizabis su dope di me, riaparis tote 
nuda, avan mea surprizata okuli, e proximeskis al rivereto, ma 
sen enirar ol... El restis ibe stacanta... 

Anke ca-foye, me entuziasmeskis lor admirar la nuda 
beleso dil amikino, quo igis me itere klamar: 

“Guapa! Miss Riera!” (Bela! Miss Rivereto!) 

Ho, yes! Anke mea kara spozino esis ibe... 

Ma, quo eventas hike!? Kad omninu audacas pri me? Ka 
me esas petra? Segun semblo, yes... 


Ka Petraka? Nula problemo! 

KAD ACEPTARO REFUZAR? 


En la yaro 2004, lor krear la forumo IdoCatalaOccitan (che 
Yahoo-grupi), me havis ne nur nula experienco kom forum- 
administranto, sed anke tre poka experienco en Internet, 
generale. Omno esis nova por me: Internet, Idolinguo e jerar 
forumo... 

Nu, yen ke plura dii pos la starto di IdoCatalaOccitan 
(ICO), me recevis, sama-die e preske sama-tempe, du pregi por 
membreskar en la grupo: un ek li venis de maxim stranja e 
suspektinda e-adreso, quan me quik rezolvis refuzar, nam ol 
semblis a me povur esar danjeroza por nia forumo... 

L'altra e-adreso apartenis a tre konocata (ma anke tre 
konfliktiva) homo, qua esabis ekpulsata de nia precipua 
forumo, Idolisto, e mem de IdoEspanyol, la grupo dil hispane- 
parolanta samideani... 

Ca-kaze, kontree, me quik decidis aceptar nia konfliktivo 
kom ICO-membro, nam, personale, me havis nul grava motivo 
por interdiktar lua membresko, malgre ke lu agis per maniero 
advere diferanta kam la komuna Idistaro, pro to, quon lu 
sempre asertis, esar ne Idisto, sed Ido-parolanto... 

Ne-dicinde, me referas a nia galisiano Alexandre Xavier 


Casanova Domingo. E nur se absolute necesa, me ekpulsus lu, 

ma, nul-kaze, ante ke lu havus la chanco prizentar, expozar e 
defensar sua idei... 

Me subridas nun lor rimemorar, ke me sentis me tre fiera 
pos refuzir l'una ed aceptir l'altra. “Tre facila”, me pensis... 

Nu, yen ke ne multa tempo plu tarde, dum lektar mesajo dil 
forumo Linguolisto, me renkontris ibe la stranja e-adreso, quan 
me refuzabis... 

Ho, no! No!! Quon me agis?! Quan me audacis refuzar?! E 
lore, e nur lore, me saveskis ke ta stranja e tre suspektinda e- 
adreso apartenas a Robert Carnaghan, nia olima Lingual 
Sekretario di ULI (Uniono por la Linguo Internaciona Ido). Ho, 
yes! Me ya refuzabis nia lora Lingual Sekretario... 

Kande me komprenis mea grava eroro, me quik skribis e 
sendis privata mesajo a S-ro Carnaghan, per olqua me probis 
explikar ad il omno eventinta, e me pregis il volunter pardonar 
me, nam me recevis nur tre stranja e-adreso, ma nula nomo e 
nula vorto. Me do ofris a nia Lingual Sekretario aparta invito 
membreskar en ICO, e me mem dicis ad il, ke me tote 
komprenus, kaze ke il refuzus nun mea invito... 

Tamen, l'amiko Robert Carnaghan volunte aceptis mea 
exkuzo e mea invito, ed il tandem divenis grava membro dil 
grupo IdoCatalaOccitan. Altra-latere, me nul-tempe mustis 


ekpulsar l'amiko Alexandre Xavier, ilqua mem parlernis 

Idolinguo ed skribas ed skriptas bele per ol, quankam il duras 
konsiderar su nule Idisto, sed nura Ido-uzanto. 


Me dankas li amba: Robert ed Alexandre Xavier. 

EN AGRA (INDIA) 


Se me juste memoras, to, quon me naracos nun, eventis en 
Vurbo Agra (India). Ho, yes! Olta dil Taj Mahal... 

Kande, pos plur-dia sejorno en Agra e pos plur-kilometra 
pedirado, me tandem atingis la treno-staciono por durigar mea 
longa voyajo tra India e Nepal, yen ke me mustis plasizar me 
kaude di same longa rango de homi, qui esis vartanta por 
aquirar bilieti... 

La “gisheto esis tre mikra e mizeroza... La homal bruiso 
esis aparte forta... Pokope, lentege, me esis avancanta... 

Kande me tandem sucesis arivar an la fenestreto, yen ke me 
komencis vidar manui dextre e sinistre di me, e mem sur mea 
shultri.. Manui pekunioza e voci bruisoza, qui demandis 
bilieti, li omna ensemble e kaosatre... 

Esis mea foyo, e mea pacienteso ne plus rezistis... 

Subite, me extensis mea brakii addextre ed adsinistre, me 
brakiagis addope, por tale rangizar adminime plura homi, e 
pose, me turnis me a li, dum severe klamegar per l'angla: 

“ONE! ONE! ONE!” (UN! UN! UN!) 

Nu, li ne nur ne iraceskis, sed mem rideskis e, maxim 
probable, li duras ridar.. 


Ho, yes! Ta stranjeri... Li omna folesas, ka ne? 

LA PLUVO E ME 


Olim, me kustumis voyajar de Barcelona a Valencia, en 
singla triesma monato, por sejornar dum plura dii kun mea kara 
genitori... 

Ne en l'unesma, sed en la duesma foyo, kande mea patro 
dicis a me certena frazo, me komencis atencar la fenomeno: 

“Mea filio: tu sempre adportas kun tu la pluvo...” 

E de pos lore, me povis konstatar, ke yes, ke to veresas, e 
ke, kande me voyajas, ne nur a Valencia, sed anke ad irga loko 
en la mondo, semblas ke pluvon advere me atraktas... 

Mem dumsomere, sunoza dio preiras morga pluvego... 

Kande me vizitis Egiptia, me juis pluvego en Alexandria, 
ma, segun semblo, to esis nule stranja en ta litoral urbo... 

Tamen, me lektabis ke en Kahira, la chefurbo di Egiptia, 
nul-tempe pluvas pro la proximeso di dezerto... 

Nu, yen ke, dum stacar en granda placo di Kahira, me sentis 
guto falar adsur mea kapo... Ka pluvo mem hike? Ka forsan ulo 
altra? Por certeskar, me eskartis me de muro e pazis vers la 
centro dil placo... 

Plusa guto, e plusa guto, e plusa guto... Me kontis entote ne 
plu kam 20 guti, ma li ya esis sorto di pluveto... 


Tamen, nun-tempe, mem pluvego posiblesas en Kahira. 

KANDE NOKTESKAS EN GIZEH 


Ho, yes! Anke me vizitis la planajo di Gizeh (Egiptia), e 
anke me eniris la granda piramido di Keops. Tamen, me ne 
multe juis ol. Me preferabus enirar tote sola, sen guidisto... 

Pos bruisoza e frenezioza jorno, pokope, la turistaro e la 
vendistaro departis... E la kalmeso atingis la planajo... 

Nokteskis, ma me decidis restar ibe, nam me bezonis ulo 
plusa. Me ne povis livar ta loko, sen obtenar ulo plusa... 

Me marchis til situar me “en unesma rango di dezerto”, e de 
ibe, serenamente, me regardis e juis omno cirkum me... 

On balde advokis me de tre proxima ligno-dometo, por 
invitar me konversar e drinkar teo-glasedo kun la familio... 

E pose, me ankore duris promenetar e juar la planajo... 

Quo eventas en la planajo di Gizeh, kande nokteskas? Nu, 
plura familii, qui habitas ibe, komencas prontigar la dineo, dum 
ke pueri ed infanti ludas futbalo kontre la granda piramido di 
Keops... 

Ed uli mem pisas adsur ol... 

Ho, yes! Ulo, quo esas tante specal e marveloza por ni, yen 
ke por li esas omna-dia pano ed omna-dia futbal-agro. 


Bona nokto, planajo di Gizeh! Me retrovenez a Kahira! 

DIVINEZ UBE! 


Olim, subite, mea spozino questionis me: 

“Ka tu ja saveskis? Divinez ube paneis la katenario dil 
fervoyo!” 

Me regardis atencoze elua okuli e quik respondis ferme: 

“En Vilanova i La Geltrú.” 

Kompreneble me eroris, nam me saveskabis nulo prie... 
Tamen, me sentis mea spozo hezitar, dum ke el dicis: 
“Ka to ne eventis en Vilanova del Camí?” 

“Ha, me ne savas... Me savas nulo pri tal paneo...”, me 
komentis anke surprizata. 

“Yes, to eventis en Vilanova del Cami”, el konfirmis. 

Ho! En Katalunia esas entote 930 municipi, e pluse, mea 
spozo povabus referar a vilaji valenciana od altra-loka, qui esus 
aparte signifikiva por me o por ni... 

Pro quo me quik respondis “En Vilanova i La Geltru”, 
divinante adminime l'unesma nomo-parto, “Vilanova”? 

Nu, ca-kaze, me savas pro quo venis aden mea mento ta 
nomo, e pro quo me senhezite riskis dicar ol... 

Yen ke, multa yari antee, me saveskabis pri grava paneo 
subisita dal fervoyo-katenario en Vilanova 1 La Geltrŭ... 


Irga-kaze, anekdoto kelke enigmatoza, ka ne? 

KORUPTADO 


Ka vi memoras la nomo e la homo Luis Roldan? 

Ho, yes, il esis politikisto, qua divenis famoza pos 
nominesir General Direktisto dil hispana “Guardia Civil”. 

Nu, kurte, il akuzesis pri plura grava delikti, inter oli 
koruptado, e pri amasigar ne-legale multega pekunio... 

П sucesis fugar de Hispania ed esis tre habila lor celar su, 
nam il su celis, sive en landi, qui fakte ne existas (exemple 
Laos :-), sive en loki, ube nulu imaginabus trovor tre konocata 
fuginto... 

Ta-relate, yen ke dum mea tempo en London, ula-loke inter 
la quarteri Oval e Brixton (kad en Stockwell?), me vidis 
Roldan marchanta kontresinse di me... 

Me rikonocis il e klamis por me ipsa: “Hostia! Roldan!” 
(Fi! Roldan!). Me esis diskretega e ne plus regardis 1l. Tamen, 
il esis nule diskreta. Il klovagis sua okuli adsur me, quaze il 
klamabus por su ipsa: “¡Hostia! jPartaka! (Fi! Partaka!). Ed il 
ne cesis regardegar me, adminime, til ke ni interkrucumis. 
Pose, me ne savas, nam me ne turnis la kapo. 

Kad il esus ne Roldán, sed ulu tre simil ad il? Forsan. 

Tandem, nia fuginto su livris en Bangkok (Tailando) ed il 


kondamnesis a karcer-puniso por inter 28 e 31 yari. 

ME LEKTAS NUBI 


Vespere, ante noktesko, ordinare aparas griza nubi en la 
cielo... Lia formi esas chanjema ed efemera, same chanjema ed 
efemera kam la literi, e mem la vorti, quin li formacas... 

Me kapablesas lektar tal vorti, kande li advere aparas, quo 
eventas nur tempope... Tamen, me ne savas ka li probas 
komunikar ulo, sive grava, sive surfacal... Koncernesas saluti, 
propra homo-nomi, edc... 

Ka lo maxim stranja e signifikiva, quon me povis lektar? 
Ho, yes! Olim, la nubi formacis longajo, quala Espafia... Un de 
mea bofratini, ne-dependista tilextreme, plendis a me: 

“Kad Espaŭa? E pro quo ne Catalunya?” 

“Me simple dicas to, quon pernube me lektis en la cielo.” 

Nu, pos plura dii, la futbal-esquado di Hispania ganis, en 
Sudafrika, sua unika champion-konkurso dil mondo... 

Me devas konfesar, ke me probis montrar la fenomeno, 
plura-foye ed unope, adminime a mi-dozeno de homi, ma li 
omna vidis nulo... Absolute nulo... Ne mem un litero... 

E yen lo maxim bona, la pria frazo da mea kara spozino: 

“De fet, cadascú veu allo que vol veure...” (Fakte, singlu 


vidas to, quon lu volas vidar...). 

PATRO MORTINTA VIZITAS NI 


Mea patro mortabis ne multa dii antee... 

Mea matro e me esis heme, en la manjo-chambro... 

Esis dimeze, ma ni ne ja dejunabis... 

Subite, ni audis klefo enirar la seruro dil apartamento... 

Mea matro e me, stacanta, interregardis surprizita... 

Ta-kloke, esis tote ne-posibla la prezenteso di mea frato... 

Ta-kloke, nur mea patro venus dejunar kun ni... 

Tamen, to esis mem plu ne-posibla, nam il mortabis... 

Ni perfekte audis ne nur la klefi, sed anke omna bruiseti, 
quin il kustumis facar... Ilua pazi, ilua shuo-taloni, edc... 

Lore, mea matro e me fixigis nia regardo an l'extremajo dil 
longa koridoro... Ni ne povis kredar lo quik eventonta... 

Ma yes: yen ke ibe aparis mea mortinta patro... 

Lu ya esis mea patro, quankam il aspektis kelke lumoza, 
quaze transparanta... Il esis pazope proximeskant a ni... 

Esas advere remarkinda to, quon mea matro klamis 
deslaute, ca-kaze per la hispana e per exakta vorti: 

“;Ay, madre! ¡A ver qué es lo que quiere este hombre 
ahora!” (Aye, matro! Ni videz quon ica viro volas nun!). 


Ka me sonjis omno? Forsan. Me memoras nulo plusa. 

RUPTESIS LA FILO NE-VIDEBLA 


Pos plura di, me departus aventureme de Barcelona por 
longa voyajo sen retroveno-dato. Me mem aquirabis mea 
avion-bilieto, ed a me restabis nur *adear omna mea amiki. Me 
adeis anke mea matro e cetera familiani en Valencia... 

Me festis mea balda departo ed aventuro, dumnokte, kun 
geparo de amiki, qui men invitabis supear e tostar che li... 

Omno esis amuzanta ed en ordino. Quankam, quale 
kustumale, me drinkis alkoholaji, me ne drinkis troe... 

Tamen, kande ye 2 kl. me ekiris la domo di mea amiki ed 
atingis la strado, me sentis ulo advere stranja en mea kapo... 

Ordinare, kande me ekiras klozita loki, precipue pos drinkir 
alkoholaji, me sempre respiras alejita surstrade... 

Ma, ta-die, eventis lo kontrea: “Quo esas to, quo zumas en 
mea kapo e quo desquietigas me?”, me pensis. 

Matine, mea frato telefonis a me por informar me, ke nia 
kara matro, tote ne-expektite, mortabas dumnokte, e do ke me 
mustos ajornar mea aventuro... 

On asertas, ke matro e filio interkonektesas per sorto di filo 
ne-videbla, ma sentebla, qua ruptesas nur lor mortar... 


E me kredas, ke ta-nokte mea cerebro sentis tal rupturo. 

JALUZETA HUNDINETO 


“Mea hundineto esas tre jaluza... Atencez e videz quale 
amuzive e jaluze lu reaktas!”, dicis a me amikino di me. 

Lore, elca komencis karezar mea brakio dum klametar: 

“Maco el Partaka! Maco el Partaka!” (Bela Partaka!). 

La nigra pudelo, nome Kali, quik jemeskis e proximigis sua 
pulsanta muzelo e sua kapo por eser karezata... 

Kelke plu tarde, me imitis mea amikino per karezar elua 
brakio e dicar ad el simile dolca e tenera paroli... 

Kali itere jemeskis ed agis quale antee, ma, ca-kaze, per 
proximigar a me sua pulsanta muzelo e sua kapo, por eser 
karezata da me... 

Mea amikino e me ne povis ne ridar lor vidar tal reakto dal 
hundineto, mem relate ulu tote ne-konocata quala me... 

Nu, yen ke, posa-die, kande Kali ankor-foye vizitis mea 
apartamento, me havis inspiriva ideo, e me quik volis saveskar 
quo eventos prie... La hundineto e me esis sola... 

Subite, me komencis karezar mea brakio dum klametar: 

“Maco jo mateix! Maco jo mateix!” (Bela me ipsa!). 

E yes, mem tale, Kali jemeskis e proximigis a me sua 


pulsanta muzelo e sua kapo, por ke me karezez el... 

BIDONETO ENIRAS LA METROPOLITENO 


Olim, en London, me asistis rara spektaklo eventinta en 
l’enireyo dil metropoliteno, konkrete en ‘Vauxhall Bridge 
Station”, se me juste memoras... 

Yen ke me atencigesis dal fakto ke, impulse dal vento, qua 
esis pasable forta e konstanta, vakua bidoneto de kolda 
drinkaĵo esis rulanta e pokope decensanta l'eskalero dil 
metropoliteno... 

Me ne povis evitar sequar la bidoneto, por saveskar ube 
tandem ol mustos haltar... 

Tamen, la bidoneto semblis esar sorto di ento vivanta, nam 
ol nule cesis avancar, sed kontree... 

Sempre pokope e senhaste, ol trairis la tota vestibulo... 

Me observis anke l'instanto, kande l” bidoneto pasis, certe 
senpage, sub la pordo enireya survoye al talpo-treni... 

Quoniam me ne transiris ta pordo, me ne povis durar 
observar nia senshama rulero, qua tamen duris avancar... 

Me audis ol decensar, quale sempre pokope e senhaste, la 
lasta longeta grado-rango di eskalero duktanta al fervoyo... 

“Mind the gap!” (Atencez la vakuajo!), me avertis ol... 

Me ne savas ka l’ bidoneto lansesis aden paperuyo, falis 


adsur la fervoyo o sucesis mem enirar treno e vehar per ol... 

UCELO MORTESKANTA 


Recente, dum ke me esis marchanta survoye al fluvio 
Llobregat, yen ke me rezolvis haltigar mea pazado, kande me 
deskovris nigra e sat granda ucelo morteskanta... 

Quankam la ceno e la ceneyo semblis a me esar kelke 
stranja, la loko, quan me esis trairanta, proximesas ne nur la 
fluvio, sed mem olua ekflueyo, do la vidajo tote posiblesis... 

La morteskanta ucelon me vidis jacar sur sorto di longa 
muro, alta de 120, e larja de 50, centimetri... 

Til nun, me vidabis mortinta uceli, ma nule morteskanta 
uceli, quo signifikas ke, maxim probable, li su celas lor mortor, 
e ke li ne kustumas ofrar la publika ceno, quan me renkontris, 
ecepte, forsan, kaze di acidento... 

L’ucelo esis jacanta sur un ek sua flanki, e lua konstanta 
movi, tre stranja e sempre sama, indikis quika mortesko... 

Tamen, dure e dure, yen ke tal mortesko ne produktesis, 
malgre ke l’ movadi dil ucelo povis preanuncar nulo altra... 

Ka l” movadi dil ucelo sempre sama? Ka nulo altra? 

Lore, me proximeskis plue al morteskanta ucelo e, nur lore, 
me vidis ulo surprizanta: ol esis ne ucelo morteskanta, sed 
nigra reziduuyo plastika, poke plenigita, ligita per flava bendo 


cirkumkole (la beko), sukusata dal vento... 

ME NE JURAS 


Quankam me decidis aceptar soldateskar en la hispan 
armeo, e do disipar, tote ne-utile, plu kam un yaro di mea vivo, 
me anke rezolvis durar esar me ipsa mem ibe... 

Kande proximeskis la tempo adjurar la standardo, yen ke on 
questionis ni, kad inter ni esas homi, qui, pro irga-sorta motivi, 
ne darfas jurar per Deo... 

E yes: inter 400 o 500 homi, yen ke 13 homi selektis ne 
jurar per Deo... Ibe esis Testi di Jehovah, ateisti, ula budhisto e 
me ipsa, konciencisto (“ne-kredanto”, segun li, quankam me 
nule asertabis esar ne-kredanto). 

Lore, plura jorni ante l’ofical jurado al standardo, qua 
asemblus forsan 5000 homi, e qua povus durar dum plura hori 
(kelka soldati mem esvanas), on duktis ni, le 13, al 
gimnastikeyo dil kazerno, por efektigar sorto di ceremonio 
alternativa ed apen 10-minuta... 

“Soldati: ka vi promisas defensar la hispana standardo, e 
bla-bla-bla, bla-bla-bla?”, on questionis ni. 

“Yes, ni promisas lo”, audeblesis, quankam me simple 
apertis la boko, ma promisis nulo, nam nulon me dicis... 

Ho! Esabus komika, se nulu respondabus voce, ka ne? 


E pose, me tushis, ma ne kisis, la hispana standardo. 

ENIRO-INTERDIKTO 


Dum mea 3-dia sejorno en Jaipur (India), segun semblo, 
produktesis grava incidento inter hinduisti ed islamisti, qua 
genitis mem trio de mortinti... 

To eventis en maxim popular quartero dil urbo (sorto di 
komercal urbeto interne dil urbego), e la konsequentajo esis, ke 
on interdiktis enirar la tota zono, qua restis absolute vakua... 

Me esis departonta en la morga dio, e me ne aceptis ne 
konoceskar la loko interdiktata, ube esas, 1.а., Hawa Mahal (La 
Palaco dil Venti)... 

La precipua pordego enireya esis tre bone gardata, ma me 
preterpasis ol e duris marchar, til ke me trovis diskretega 
stradeto, qua, forsan, posibligos a me acesar la vakua urbeto... 

Nulu haltigis me, ma, ante enirar la chefa strado, me povis 
konstatar, ke ol esas advere tote vakua, ecepte sola yunulo, 
sidanta preske opoze al Palaco dil Venti, e sis soldati, stacanta 
multe plu fore kam ilca... 

Ho, qual emoco! Me quik sideskis apud la yunulo e, dum 
babilar kun il, me admiris la belega exterajo dil palaco... 

Pos kelka minuti, me “adeis la yunulo, ma, vice agar tote 


diskrete per retroirar tra la sama stradeto, me agis kontree: me 

marchis, ferme e direte, vers la mi-dozeno de soldati, qui duris 
stacar sur sorto di kruco-voyo: 

“Ad-ube vu iras”, li questionis me. 

“Ad-extere”, me respondis kun konvinkeso e senhalte. 

On aceptis mea “Ad-extere” sen aparta problemi; tamen, 
por me, irar ad-extere ta-voye, signifikis trairar la tota quartero, 
impresante vakua, e sentar granda joyo proe... 

Malgre omno, plu tarde, me renkontris ulu, qua su 
instalabis surtrotuare kun ligno-benko e teo-krucho... E me 
restis ibe dum plura minuti e juis glasedo de teo... 

Pos iterir mea marchado, yen ke, kelke plu tarde, on invitis 
me enirar domo, ube on esis festanta partio e balo... 

E tandem, mea “Ad-extere” realeskis, kande me ekiris la 
quartero tra la lasta pordego, quan me renkontris... 

La loko, ube me aparis, esis tre diferanta, tre extera, e to, 
quon me quik vidis, advere impresis me: meze di sorto di 
choseo triesma-ranga, jacis du enorma dromedari mortinta, 
amba prizentanta granda truo sur sua sedo... Dume, du hundi 
esis manjanta dromedaro-karno, tre precize, de tala trui... 

Nulu plusa esis ibe: nur duo de dromedari mortinta, duo de 


hundi vivanta e manjanta, e me ipsa, la kronikero... 

RIVIDO ED ASALTO DI MEA OLIMA KAZERNO 


De tempo a tempo, me kustumas igar prezenta mea pasinto, 
tale ke, ca-foye, me vehis autostope de Barcelona til Irŭn 
(Baskia), por rividar, 1.а., mea olima kazerno soldatal... 

Quankam pasabis amaso de yari, por me esis advere 
surpriziva deskovrar, ke ta kazerno ne plus funcionas, e ke ol 
restis absolute klozita e vakua... 

Me regardis omno de extere, ma me quik sentis, ke me 
bezonas enirar la kazerno irga-kuste, do me reptis hike e klimis 
ibe, til ke me sucesis acesar ed asaltar la loko tra fenestro 
apertita... 

La kazerno esabis aparte granda e tre populizita, ma nun la 
tota soldateyo lora esos por me, nur por me, quankam, fakte, 
plura dozeni de homi povabus perfekte celar su ibe dum mea 
audacoza vizito... 

Pokope, me trairis la korto avana e la korto dopa, me 
acensis la quar gariti e la supra etaji dil kazerno, me eniris 
omna dormo-chambri e cetera chambraro, nun vakua... 

E me pisis ne en la latrino, sed meze dil korto avana... 

Ka tal ago esis MEA maniero markizar MEA teritorio? 

Ube esas omnu? Ube la chefaro? Ube la soldataro? Ube 


plusa homi questionanta? Nur me esas ibe. Noktesko. Ekiro. 

POLICISTI E FURTISTI 


Dum mea unesma jorni en Bukureshti, chefurbo di 
Rumania, me subisis certena problemo, kande me esis 
promenanta proxim granda placo, ube situesas muzeo... 

Yunulo kun boneto proximeskis a me, e ni kelke babilis... 
Subite, aparis paro de policisti, civile vestizita, qui, segun 
semblo, rikonocis la yunulo kom kustumal deliktanto: 

“He, tu! Ka tu duras trompar stranjeri per falsa pekunio?” 

La yunulo pavoreskis, ma il dicis agar nulo mala, e me 
konfirmis, ke ni simple esis konversanta... 

Lore, la chefa policisto questionis me pri mea nacionaleso, 
e pose, il pregis me montrer mea pasporto... Pos kelke revizir 
ol, il questionis me, ka l” kerlo kambiabas bilieti kun me, e me 
respondis, ke ni kambiabas nur paroli... 

Tamen, la policisto insistis, ke li mustas verifikar, ke omno 
es en ordino, e do li volis inspektar mea bilietuyo... 

Me ne exajeras, kande me dicas, ke me montrabus mem 
mea kalsoneto, por demonstrar ke me celas nulo ne-legal ibe... 
Ma, pri mea bilietuyo, me ferme respondis lo yena: 

“Pri pekunio, ne hike, sed en policeyo.” 

“Ma ni mustas verifikar, ke omno es en ordino...” 


“Ho, yes, ma ne hike, sed en policeyo!”, me iteris. 

“Oke! Se vu dicas, ke omno es en ordino, ni kredas vu, do 
ne esos necesa irar en policeyo. Nula problemo!” 

E tale, li permisis a me durar mea voyo... 

Pos paro de semani, en albergo di mikra urbo dil regiono 
Transilvania, yunulo japoniana raportis a me pri quale, forsan 
en la sama placo di Bukureshti, du falsa policisti, civile 
vestizita, trompabis 1l per retrodonar ad il la bilietuyo, ma 
diveninta nuluyo, nam omna bilieti desaparabis... 


Kande l” japoniano sucesis reaktar esis ja tro tarda... 


Ka policisti e furtisti? Nula policisto. Tri furtisti. 

SONJO DESQUIETIGANTA 


Yen omno, quon me memoras, pri olima sonjo certe 
desquietiganta: 

Me esis promenanta, me ne savas pro quo, en mikra vilajo 
quan me nul-tempe vizitabis... 

Ulu proximeskis a me ed informis me pri certena domo 
quan nulu deziras komprar, malgre ke on probas vendar ol de 
plura yari ante lore... 

Me atingis la mencionita domo e haltigis mea pazi por 
regardar ol de extere... 

Me remarkis, ke ol es la lasta domo di stradeto duktant a 
bosketo... 

Esas sorto di muro extera, provizita per granda petri redatra, 
teroza... 

Ed ibe lekteblesas ulo, skribita manue e hispane, per 
pasable granda literi blanka: 

No estamos ahi enfrente. Estamos aqui y te esperamos. 

(Ni esas ne opoze a hike. Ni esas hike e ni vartas tu). 

Kad “opoze a hike”? Lore, me turnis mea kapo e deskovris 
ke, precize opoze al domo, esas la mikra tombeyo dil vilajo, 


anke kom lasta konstrukturo dil stradeto... 

Poka tempo pos mea sonjo, dum oktobro o novembro, “me 
esis promenanta en mikra vilajo, quan me nul-tempe vizitabis” 
e, de pos lore, ni sejornis ibe, preske omna seman-fini e 
vakanci, dum kin yari... 

En la vilajo esas stradeto, “kuya lasta domo havas extera 
muro, qua multe similesas olta, quan me vidis en mea sonjo... 
Ta muro apartenas ad anciena kirko e, kompreneble, esas nulo 
skribita ibe, ma... 

Ma, opoze al kirko, e anke kom lasta konstrukturo dil 
stradeto, esas la mikra tombeyo dil vilajeto... 

Ta stradeto duktas a bosketo, qua distas admaxime per 50 
metri, ma sen plusa konstrukturi inter olta ed olca... 

La domo ube ni sejornis (olquan ni ne kompris, sed nur 
lokacis), lokizesas sat proxim la domo di mea sonjo... 

Kad ulu esis vartanta mea arivo en tal obliviata vilajeto? Ka 
mea sonjo desquietiganta povis signifikar ulo plusa? 

Nu, yen plusajo pri qua me konciis nur plu tarde: 

Ni ne lokacis la domo, quan on reklamabis e quan ni iris 
vizitar, nam, segun semblo, pasabis tante multa tempo sen ke 
irgu interesesis pri ol, ke kande ni arivis ibe, ol esis tote ne- 
habitebla ed en reformo-procedo... 

Tamen, la proprietero dicis a ni, ke ni ne suciez, nam il 


povas lugar vicee, po la sama preco, la domo opozata... 

E nun, on imaginez lektar sur l'anciena muro extera di ca 
domo, quan tandem ni lokacis, lo yena: 

** Ni esas ne opoze a hike. Ni esas hike e ni vartas tu 75 

Ol es anke la lasta domo di stradeto duktant a bosketo, ma, 
ca-kaze, la lasta domo dil precipua stradeto... 

Ol lokizesas sinistre, same kam la domo en mea sonjo, ube 
lekteblesis la stranja mesajo... 

La tombeyo opoze al kirko, e la domo ne-habitebla opoze 
ad olta ube ni sejornis... 

Ed itere lo skribita manue sur la muro per blanka literi: 

** Ni esas ne opoze a hike. Ni esas hike e ni vartas tu 75 


“Oke! Meja esas hike... Quon vi deziras de me? 

PEDALAGAR 


Me esis minora, kande me sizis mea simpla e primitiva 
biciklo un-marcha e, per pedalagar, precipue tra la tota litoro, 
me voyajis til Agadir (Maroko)... Tamen, ca-foye, anke 
minora, me vehis per granda navo e multe plu adproxime: al 
insulo Eivissa (Baleari)... 

Me sempre rimemoras certena plajo dil chefa urbeto dil 
insulo, ube me esis aparta protagonisto, kande ulu hastis 
informar, ke du yunini stranjera, pro la brava maro, livabas ed 
abandonabas la sorto di pedal-bateleto, quan li lokacabis por 
kelke navigar proxim la litoro... Me quik reaktis e marchis kun 
l’informinto, e kande ni renkontris la yunini, il akompanis li til 
la centra plajo, dum ke me, qua nul-tempe enirabis tal bateleti, 
probis duktar ol a lua departo-punto... 

Esis sat forta ondaro, e la bateleto restabis aplastita kontre 
Г rokaro... Mea unesma probo esis tote ne-sucesoza, nam 
londi quik retrosendis me violentoze kontre 1” roki... Tamen, 
me komencis pedalagar multe plu forte e vigoroze, e tale, 
pokope, me sucesis ekirar la zono maxim danjeroza... Lore, me 
profitis por kelke navigar, sempre pedale, til ke me atingis, 
sane e sekure, la departo-punto dil bateleti... 


On men dankis e donacis a me monet-peco 50-“peseta”. 

KAD SPECIMEN? 


To, quon me naracos nun, eventis en London (Anglia). 

Yen ke, pro mea skarsa, preske nula, experienco pri omno 
relatanta hospitali e medikal kontori, quin me tre poke 
vizitabis, e pluse pro mea ne-suficanta nivelo angla-lingua, me 
ne komprenis quon demandis de me paro de mulieri laboranta 
en l’acepteyo di certena medikal kontoro: 

“Specimen”, eli dicis, dum ofrar a me me ne savas quo. 

“Kad specimen?”, me repetis, ma sen komprenar. 

“Yes, specimen, specimen”, eli insistis nervoze. 

Dum ke me pronuncis ankor-foye la vorto, ma sen 
intelektar lo vizata dal aceptistini, plura portugalani en apuda 
chambro, qui ne povis vidar ni, ma qui povis askoltar ni, 
komencis ridar e mem ridegar pro nia mikra spektaklo... 

Pro quo ta mulieri pasigis a me ulo ed indikis la piseyo? 

Tandem, semblis a me intelektar... Ta-tempe, me ne mem 
deskovrabis Ido, ma me rezolvis fidar a la latina e la hispana, 
kande me questionis, dum pronuncar maxim klare omna vokali 
e konsonanti dil vorto: 

“¿Orina?” 


p? 


“Yes!, yes!”, eli quik reaktis al vorto. 


Se li dicabus a me urina, anke me quik komprenabus. 

ANXIO-MORBO E DEPRESESO 


Olim, pos subisir en mea cerebro, singla-die e dum sat 
longa tempo, sorto di pincheti qui single duris dum mi-sekundo 
ed igis me timar perdar l’equilibro e falar, nam me havis 
l'impreso, ke me ne povas parkontrolar mea korpo dum ta mi- 
sekundi, me tandem decidis konsultar mediko... 

Ta-tempe, me ne ja havis mea karto sanesal, do me marchis 
dum dek minuti til la maxim proxima hospitalo e sucesis 
aceptesar kom urjanta kazo... 

Ho, yes, me selektis mem la tempo: dumnokte, 3 kloki... 

Yen la diagnozo dal mediko ibe: vertijo periferial. Lu do 
preskriptis a me certena piluli, quin me mustis glutar singla- 
die. E me ya glutis li, dum sat multa dii, til parkonsumir li. 
Fakte, de pos l’unesma pilulo, mea pincheti desaparis 
fulminatre, ma me duris pilulagar singla-die, segunpreskripte... 

Quoniam omno esis en ordino, me tre balde obliviis ta 
sanesal problemo, qua tante facile e fulminatre solvesabis... 

Tamen, mea koshmaro apen komencabis... 

Dek dii pos glutir la lasta ed ultima pilulo, dum ke me sidis 
quiete sur mea balkono quale omna-die, yen ke me senteskis 
ulo maxim stranja, quon me nul-tempe sentabis: mea quieteso 


subite divenis sorto di nervozeso, e malgre ke me volis durar 

sidar, me ne plus sucesis restar tranquile sur la balkono, nam 
mea korpo bezonis moveskar, moveskar... 

Me certe pavoreskis. “Ma quo eventas hike?”, me pensis. 
Me nule povis restar en mea apartamento, nam mea nervozeso 
esis sempre plu granda, do me iris adstrade e marchis senhalte, 
adminime, dum paro de hori... 

Retroveninte che me, mea stranja nervozeso mem 
augmentis, tale ke me ne povis quiete sideskar, pensar, manjar, 
dormar... Me sentis, ke me cesabas esar me ipsa... 

Me mustis itere marchar al proxima hospitalo, por ke on 
urjante revizez me... 

Ca-foye, la diagnozo esis “anxio-morbo e depreseso”, ed on 
introduktis me a psikiatro specalista, ilqua, de pos lore, su 
okupis pri mea kazo dum plura monati... 

Tamen, nula medikamento esis suficante bona por me: me 
subisis anke ne-dormiveso, e la pria piluli posibligis a me 
dormar dum apen paro de hori... 

Mea preferata maniero kombatar kontre mea nervozeso esis 
irar adstrade, du- o tri-foye singla-die, e marchar senhalte dum 
paro de hori, ma, lor retrovenar adheme, la problemo duris... 

La psikiatro asertis, ke mea kazo esas tre stranja ed aparta, 
nam, ordinare, homi subisanta depreseso preferas restar heme, 


vidar nulu e videsar da nulu... 

Kande me komencis kelke risaneskar, teoriale danke 
certena medikamento, quan on preskriptabis a me por plusa 
probo, yen ke 1” psikiatro demandis de me permiso por 
publikigar mea kazo en ciencal revuo medikal. Me aceptis. 

E pokope, me sentis me risaneskar ed esar itere me ipsa... 

E lore, me komencis pensar quale posiblesas, ke me subisis 
depreseso... Me, qua, quale skribite altra-loke, “nevre subisabis 
ol (e ne plus subisis ol)... Me, qua estimas me ipsa e mea vivo- 
maniero... Me, qua sentas me esar felica... 

Nu, yen to quon me konjektis pri la tot afero, quankam, 
desfortunoze, me konjektis lo tro tarde: 

Mea depreseso produktesis nur pro mea anxio-morbo, e 
mea anxio-morbo, fakte, esis nulo altra kam sorto di indijo- 
sindromo, quan mea korpo subisis dek dii pos ne plus glutir la 
piluli, quin on preskriptabis a me por la pincheti relatanta mea 
vertijo periferial, e quin me glutabis singla-die dum sat multa 
dii... Ta piluli, qui fulminatre solvabis la problemo... 

Plura yari plu tarde, sama-loke, altra mediko dicis a me: 

“Ka tu asertas venir quiete marchanta al hospitalo? Homi, 
qui subisas vertijo periferial, arivas hike en ambulanco e 
vomanta.” 


Ho, do la medikamento certe esis anke tre forta, ka ne? 

Yen mea konkluzo final: me subisis anxio-morbo e 
depreseso, ma nule per maniero natural, sed nur efektigata, ne- 
direte, da nura indijo-sindromo relatanta la medikamento, quan 
on preskriptabis a me por ulo, quon me advere ne subisis, nome 
vertijo periferial... 


Nura indijo-sindromo produktis mea koshmaro infernal. 

DIABETO 


Kad ulo plusa pri maladesi? Yen do pria plusajo: 

Mea nexta experienco ta-relate eventis amaso de yari plu 
tarde e, fakte, du o tri yari ante nun, do pasable recente... 

Quankam, ta-tempe, me ja de longe obtenabis mea karto 
sanesal, me nule profitabis ol, nam, pos mea koshmaro 
infernal, me havabis nul grava motivo vizitar mediko... 

Tamen, yen ke pro segunsembla mikrajo, nome sorto di 
ekzemo, advere duranta e maxim jenanta, aparinta en mea 
dextra manuo, me rezolvis adirar mea medikal kontoro, por ke 
on urjante revizez mea sempre plu doloranta vunduri... 

Mea kazo sorgesis da yuna e bela medikino, qua preskriptis 
a me certena kremo ne sat povoza por solver mea problemo, 
do, ne multa dii pose, me mustis rivizitar mea medikal kontoro, 
ankor-foye urjante, ube men aceptis olda medikulo, qua ne nur 
preskriptis a me multe plu povoza pomado por mea manuo, sed 
anke questionis me detaloze pri plusa sanesal aferi... E pos to 
omna, il rekomendis a me sango-analizo... 

Kun la dokumento rezultanta del analizo, un semano plu 
tarde, me aceptesis da ta, qua esos mea ordinara medikino, 
elqua, pos salutar me, komencis lektar, laute e monotone, la 


mencionita dokumento... 

Ka monotone? Subite, omno chanjis, kande l” mediko lektis 
e rilektis la quanto di sukro en mea sango: 231... El nervozeskis 
e quik avizis la flegistino, por ke elca facez a me, urjante, 
omna-sorta probi pri mea hiperglicemio... 

Amba profesionani semblis a me advere sucioza pri mea 
stando sanesal, ma, quoniam me ne sentis me aparte malada, 
me restis absolute kalma dum la tota vizito... 

“Nule suciez, nam tu ne departos de hike sen mea klara 
diagnozo”, dicis a me la medikino. 

Kande l” flegisto retrosendis me al mediko, elca informis 
me, sat solene, pri sua diagnozo: 

“Tu subisas hiperglicemio, troa quanto di sukro en la 
sango... Tu esas diabetiko, e diabeto ne remediesas, do tu 
subisos diabeto dum la tota vivo, e bla, bla, bla, bla...” 

Tante grava el konsideris mea stando, ke me questionis el 
ironioze, e me quik perceptis, ke el ne intelektis lo: 

“Ka tu kredas, ke me sucesos arivar sole che me?” 

“Yes...”, el respondis kandide ed spontane. 

Kelka dii plu tarde, kande me saveskis, ke mea diabeto ne 
bezonos siringo, sed nur piluli, me mem plukalmeskis ed 
entuziasmeskis pri mea maladeso... Ho, yes! Me nul-tempe 
subisabis importanta maladeso pro mea propra meriti (о 


desmeriti, se vi preferas lo)... Kompreneble, on sempre selektus 

ne maladeskar, ma, kande on ja maladeskis, oportas profitar 
admaxime la nova experienco, ka ne? 

La flegistino sugestis a me partoprenar, singla-semane, 
sorto di kurseto por grupo di diabetiki, quon me refuzis... 

La medikino preskiptis a me maxim forta e chera 
medikamento kontrediabeta, quan me gluteskis pilulope... 

L’apotekistino opinionis, ke ol es advere tro forta... 

Dume, malgre la solena diagnozo dal mediko, e malgre ke 
me aceptis ol, me komencis dicar mi-joke a mea amiki: 

“Forsan me standas diabetike, ma me ne esas diabetiko.” 

De pos lore, ultre glutar kun entuziasmo la medikamento, 
me komencis marchar, singla-die, adminime dum un horo, e 
me komencis manjar plu salubre e saje kam antee, nam mea 
pezo esis advere ecesiva, e me mem obezeskabis... 

La sequanta foyo, kande me vizitis mea medikino, e pos ke 
el revizis sur la skreno di sua komputatoro mea lora stando, el 
gratulis me pro mea plubonesko e dicis a me, tote spontane e 
per exakta vorti, qui subridigis me pro la posibla duopla 
interpreturo: 

“Es nota que t'has posat les piles... Ja quan t'he vist, he 
pensat: Guau, aquest senyor esta estupendo!” (Evidentesas, ke 
tu richarjis tua baterio... Quik pos ke me vidis tu, me pensis: 


Nu, ica siorulo aspektas ecelante!) 


108 


Fakte, me funcionas ne per baterio, sed per energio sunal, 
exemple, dum marchar po 4 o 5 kilometri singla-die, preske lo 
sama kam me marchabis antee dum un semano... 

Kande me recevis la rezultajo di mea sequant analizo, yen 
ke mea medikino esis absenta, do mea kazo revizesis da un 
plusa olda medikulo, qua anke gratulis me pro mea klara 
plubonesko... Lore, quoniam omno esis tante bona, me profitis 
por questionar il, kad esus posibla chanjar a medikamento min 
forta, quon il quik aceptis... 

E quoniam, pos plusa analizi ed altra probi, mea stando 
sanesal duris esar sempre plu bona, me propozis a mea 
medikino probar livar irga medikamento, quon el aceptis, ma 
sub mea responsiveso... 

Mea sequanta probi ed analizi esis ankor-foye bona, mem 
sen glutir piluli, ma, oficale, me duris esar diabetiko... 

E yen ke mea apotekistino, tandem, questionis me: 

“Ma pro quo on asertas, ke tu esas diabetiko? Me savas pri 
nula diabetiko, qua bezonas nula medikamento...” 

Anke me questionis mea mediko pri lo sama: 

“Doktoro: pro quo ni dicas, ke me esas diabetiko, se me 
prizentis hiperglicemio nur en mea unesma analizo, kande me 
ne ja saveskabis la troa sukro-quanto en mea sango? De pos 


lore, mea sukro-nivelo esis sempre normal, mem sen glutir 

piluli, ka ne? Ka do nur pro ke un-foye mea sukro-nivelo esis 
altega?” 

“Nu, tua kazo esas advere stranja”, el respondis a me. “O tu 
chanjabas radikale tua kustumi, o tua suceso esas tote ne- 
explikebla...” 

“Ho! Kande me saveskis quo eventas en mea korpo, me 
mustis reaktar, ka ne?”, me dicis. “E de pos lore, me 
desaparigabas 14 kilogrami, me marchas singla-die po 4 o 5 
kilometri, me manjas plu salubre e saje, edc.” 

“Nule suciez, nam, se tu duros quale til nun, ni tre balde 
arachos tua diabeto-etiketo”, la medikino promisis. 

Altra-latere, mea kolesterol-nivelo es alta, ma normal... 

Ho, yes, ma, pro danjeroza diabeto... Glutez piluli! 

E mea sango-preso es alta, ma anke normal... 

Ho, yes, ma, pro danjeroza diabeto... Glutez piluli! 

Ma me ne esas diabetiko... Me ipsa, longe ante nun, arachis 
tal etiketo... Ka me advere bezonas ta medikamenti? 

Dume, me duras expektar mea ofical desdiabetizo... 

Ho, yes, nexta-foye, se omno esos en Ordino... 

Tamen, ta “nexta-foye” arivas nul-tempe... 

Irga-kaze, ulo esis bona en tota ic afero: danke mea 
persistanta e doloranta ekzemeto, me bezonis esar revizata 


urjante da plura mediki, qui detektis justa-tempe la granda e 


110 


danjeroza sukro-quanto en mea sango... La hiperglicemio, quan 
me advere subisis (ma nule perceptabis), pro mea troa e poke 
salubra nutrado lora, mea skarsa marchemeso е mea ecesiva 
pezo diveninta mem komenco di obezeso... 


Fortunoze, me povis reaktar kontre to omna justa-tempe. 

HUNDO ATAKEMA 


Dum mea sejorno en Bukureshti, chefurbo di Rumania, me 
tre balde perceptis, ke esas amaso de senmastra hundi 
surstrade, mem en la centro dil urbo, proxim la precipua treno- 
staciono... 

E yen ke, dum mea unesma dii enurbe, eventis a me ulo 
certe surpriziva ta-relate... Me esis quiete marchanta kun mea 
dorso-sako tra sorto di krecento apuda a grava e bruisoza 
avenuo... La kontrasto inter amba loki esis maxim remarkinda, 
nam, en ta krecento esis nulu ed audesis nulo, malgre la 
mencionita apudeso ad stradego dil urbo... 

Nul automobilo, nula homo, nula bruiso, tranquileso... 

Lore, me vidis nigra hundo, repozanta surtrotuare, qua 
regardis me, kande me, distante per plura metri, preterpasis lu... 
Anke me regardis lu, ma dum nura instanto e tote diskrete... 

Subite, ed absolute ne-expektite, me audis la hundo kurar 
vers me, proximeskar e grunar... Quale kustumale, me duris 
mea pazado sen turnar la kapo, ne mem kande me sentis la 
boko dil hundo mordeskanta mea dextra gambo... 

Tamen, omno esis tante stranja ke, pos la mordo, quankam 
nule doloriganta, me rezolvis haltar ed afrontar la hundo por, se 


necesa, sendar lu pedo-frape a Transilvania... 

Pos haltar e turnar me, me quik regardis la parto di mea 
dextra gambo, quan la bestio atakabis... E l’unesma kozo, quan 
me vidis, ho, no!, esis mea jinza pantalono nova lacerita e 
prizentanta rago pendanta per kelka centimetri... 

Fortunoze, sub mea pantalono, me metabis longa kalsono 
blanka por rezistar la koldeso dil autuno rumana... Forsan pro 
to, la mordo ne esis efikiva, ecepte por lacerar mea jinzo... 
Tamen, me quik iraceskis admaxime... La hundo atakabis me, 
ma ne restabis kun me, sed forirabis e regardis me, ventro-sur- 
pavimente, distante per 15 o 20 metri... 

Dum la tota monato, quan me pasis en Rumania, me parolis 
nur en la rumana... E me ya povabus iraceskar anke rumane, 
ma yen ke, ca-kaze, me explozis en la valenciana: 

“EH, TU, FILL DE PUTA! VINE ACÍ SI TENS 
COLLONS!” (HE, TU, FILIO DI HUNDINO! VENEZ 
ADHIKE, SE TU HAVAS KOLIONI!). 

La bestio duris regardar me de fore, ma lu ne plus 
proximeskis a me... Ka forsan pro ke lu esus elu, ed elu certe 
ne havus kolioni? Me ne savas... 

Me probis batar la hundo per lansar a lu grosa stono, ma me 
ne sucesis atingar lu, ultre ke multe men jenis mea pezanta 


dorso-sako... 

Nu, til hike, me naracis la parto anekdota dil afero, ma, yen 
ke, ca-kaze, existis anke la parto enigmata... 

Quik ante ke produktesis tal absurda e senmotiva atako, me 
perfekte audis aboyuro venanta de plu fora punto dil krecento... 
Altra hundo aboyabis nur un-foye: Guau!... E lore, precize, 
produktesis l'atako, quale se amba fakti esus advere 
interrelatanta... 

Me ne ja lernabas hund-IAL (hundo-linguo internaciona), 
ma, per aboyuro tante kurta, semblas a me ke l” fora hundo 
povis “dicar” nulo plusa kam “Nun!”... Suficanta, ka ne? Kad 
oportas pensar, ke anke hundi praktikas rolo-ludi? 

Altra-latere (e duras la parto enigmata), me ne kontaktis 
mea spozino dum la tota monato en Rumania, ecepte per 
sendar ad el paro de post-karti, qui atingis Barcelona sat tarde... 
Nu, kande me retrovenis adheme, sana e sekura, yen ke mea 
spozo dicis a me: 

“Ho! Me esis sufranta, pro ke me sonjis, ke foxo mordis tu, 
e me indijis tua kontakto...” 

“Ka vere? Nu, ne mordis men foxo, ma mordis men hundo, 
ve!”, me reaktis. 

Tamen, ni ne sucesis klarigar ka 1” sonjo di mea spozo 


produktesis ante o pos la real atako, quan me subisis... 

(Parenteze: me adjuntez ke, fakte, plu kam un “foxino” 
probis “mordar” me. E anke plu kam un “foxulo”, quankam 


altra-maniere, quale vi omna ja savas :-) 

LA KAPRO 


Ube? En solitar areo monta di Asturia (Hispania). 

“Quande? Kande me ne ja adulteskabis. 

Quale? Yene: 

Me esis marchanta sole tra solitara voyeto, kande, subite, 
trupeto de kapri aparis meze di ol... 

Ibe esis nek domo nek homo, do ta kapri certe esis sovaja 
od, adminime, mi-sovaja... 

La voyo esis streta e, pluse, havanta roka muro un-flanke e 
precipiso altra-flanke... Me do haltis e restis paralizita, nam me 
komencis vidar korni e danjero omna-loke... 

La kapri nule haltis, sed, tote kontree, duris marchar pokope 
vers la loko, ube me divenabis karno-statuo... 

Un de li (ka la maxim kurioza ed audacoza?) avaniris 
senhezite la ceteri per kelka metri, til ke lu haltis apud mea 
pedi senmova... 

Me regardis adinfre timoze, e lore eventis ulo, quon me ne 
ja sucesabas obliviar: la kapro leveskis sua gambi avana e pozis 
li sur mea pektoro, quaze hundo, ma multe plu delikate ed 
equilibroze, nam me sentis la kontakto ne nur kom poke 


pezoza, sed mem kom aparte lejera... 

La bestio regardis me, de tre proxime, per sua granda e 
mielea okuli, dum ke lu duris, che me, gambe-sur-pektore... 

Me quik remarkis, ke la kapro esas kaprino, e ke la kaprino 
esas gravida... Maxim gravida... 

Lore, me vidis, ke altra kapro esas proximeskanta, e me 
pensis ke, forsan, lu esas la kaprulo responsanta pri la 
gravidesko di mea amikino, e ke il ya povus jaluzeskar ed 
iraceskar, do me invitis la kaprino abasar de mea pektoro sua 
rondatra gambi... 

E me duris marchar, ma nun sequata dal kapraro e kun la 
kulo hardigita, por la kazo, ke ulu decidus kornagar me... 

La kaprino esis advere belega e dolca. 

Ho! Kad un plusa nuda belino? 

Ka me ne dicabis lo? Omninu audacas pri me, ve! 


Ka Partaka? Nula problemo! 

GLOSARIO 


adear: adiar. 

-er: (dezinenco di volitiva infinitivo). 

futuar: koitar. 

gisheto: gicheto. 

kataluna: Kataluniana. 

koliono: testikulo (“kolyono” en Parolacho!). 
komputatoro: komputero, komputoro. 

kuya: di qua, di qui, di quo. 

-mente: -e (por formacar manieral adverbi). 
metropoliteno: metroo, subtertreno. 

nevre: nultempe. 

oke! en ordino!, tre bone! 

omninu: omna femino. 

pisar: urinifar. 

plez: abreviuro di “plezez a tu/vu/vi”. 
quande: kande (en questionala propozicioni). 
quoniam: konsiderante ke, donite ke, egarde ke. 
rumana: Rumaniana. 

sed: ma (dop propoziciono neganta). 
subridar: ridetar. 

ultima: maxim lasta. 

-ur: (dezinenco di kondicional infinitivo). 


zoo-parko: zoologiala gardeno. 


118 


En ica verko, kontenanta 56 interesiva anekdoti pri 
olima impresi ed experienci precipue (ma ne nur!) 
voyajala, Partaka, un del maxim produktiva e konocata 
Ido-skripteri nuna, unesma-foye regalas la fidela 
lekteri per personal expliko pri la tri komuna traiti en 
sua verki. Quale kustumale, lua naraco-stilo es fluanta, 
richa, klara ed amuziva. Juez ol! Ne facile on trovos 
simila verko en la tota panoramo di “Auxilinguia”... 





